
    SZEREPLŐK [image: girland] A FÖLDRŐL


    
      
        
          	
            Feliksz KUTORAJ

          

          	
            törzsőrmester, a Frontex ügynökség alkalmazottja

          
        


        
          	
            Nera FRANKIV

          

          	
            orvos, a Frontex ügynökség 4. kelet-európai dandár orvosi alegységének vezetője

          
        


        
          	
            Tamara FRANKIV

          

          	
            Nera anyja

          
        


        
          	
            Nesztor FRANKIV

          

          	
            Nera apja

          
        


        
          	
            Markijan KNIS

          

          	
            őrvezető, a Frontex ügynökség alkalmazottja

          
        


        
          	
            Ed RUSZOL

          

          	
            a Frontex ügynökség 4. kelet-európai dandár 1. századának parancsnoka, kapitány

          
        


        
          	
            Miriam TAJSZAJEVA

          

          	
            a Tövisek félkatonai szervezet tábori parancsnoka

          
        


        
          	
            Tyrone CROWDER

          

          	
            a GEO, a Globális Környezetvédelmi Szervezet főbiztosának helyettese

          
        


        
          	
            Kiana CROWDER

          

          	
            tájépítész, Tyrone felesége

          
        


        
          	
            Jake DELHOMME

          

          	
            Tyrone asszisztense

          
        


        
          	
            Lauren LYNCH

          

          	
            az Egyesült Államok Környezetvédelmi Ügynökségének igazgatója

          
        


        
          	
            Ronna GALEANO-CROWDER

          

          	
            a tudományok doktora, molekuláris genetikus, Tyrone Crowder testvére

          
        


        
          	
            Arrigo GALEANO

          

          	
            Ronna elvált férje, a tudományok doktora, molekuláris biológus

          
        


        
          	
            Turi Nathaniel GALEANO-CROWDER

          

          	
            Ronna és Arrigo fia

          
        


        
          	
            Anita

          

          	
            Nathaniel dajkája

          
        


        
          	
            Junia ROMO

          

          	
            Ronna asszisztense

          
        


        
          	
            Lexi RIVERA

          

          	
            riporter

          
        


        
          	
            Kenton DREAGAN

          

          	
            molekuláris programozó

          
        


        
          	
            Bo MAYNARD

          

          	
            a Georgetowni Egyetem professzora és régense, epidemiológus

          
        


        
          	
            Arialdo BENZONI

          

          	
            a Nemzeti Allergia- és Fertőző Betegségek Intézetének vezetője

          
        


        
          	
            Dagmara DROBNA

          

          	
            a tudományok doktora, a Varsói Járványügyi Megfigyelőközpont igazgatója

          
        


        
          	
            Jayleen HONKALA

          

          	
            asszisztens az antarktiszi Jégkocka 2.0 neutrínódetektorban

          
        


        
          	
            Stellan YOUNG

          

          	
            a tudományok doktora, tengerbiológus, az Amundsen–Scott antarktiszi állomás vezetője

          
        


        
          	
            Thelma BARRETT

          

          	
            a tudományok doktora, a kozmológia és a szubatomi részecskefizika szakértője, a Jégkocka 2.0 neutrínódetektorában végzett kutatások koordinátora

          
        


        
          	
            Gail CONNER

          

          	
            tudományos újságíró

          
        


        
          	
            Tom LEFTWICH

          

          	
            tudományos újságíró

          
        


        
          	
            Corley WILDER

          

          	
            a Deep Space Habitat orbitális állomás tudományos egységének vezetője

          
        


        
          	
            Mae JOSIAGA

          

          	
            a Deep Space Habitat orbitális állomás vezetőjének asszisztense

          
        


        
          	
            Donna DAWSON

          

          	
            az Egyesült Államok 69. elnöke

          
        


        
          	
            Elm GROMER

          

          	
            az Egyesült Államok külügyminisztere

          
        


        
          	
            Ned LENAGHAN

          

          	
            az Egyesült Államok védelmi minisztere

          
        


        
          	
            Glana VINTO

          

          	
            a NASA igazgatója

          
        


        
          	
            Leon BOCANEGRA

          

          	
            a CIA igazgatója

          
        


        
          	
            Bob NOLANDER

          

          	
            Dawson elnök szóvivője

          
        


        
          	
            Zelda HARRISON

          

          	
            Dawson elnök terrorizmus elleni küzdelemért felelős különleges megbízottja

          
        


        
          	
            Maarit TRAN

          

          	
            Dawson elnök nemzetbiztonsági tanácsadója

          
        


        
          	
            Maria NASZTACSENKO

          

          	
            Ukrajna elnöke

          
        


        
          	
            Bella BLOTTO

          

          	
            riporter

          
        


        
          	
            Kim GARTREY

          

          	
            riporter

          
        


        
          	
            Flint BUCKLEY

          

          	
            riporter

          
        


        
          	
            Axel MENDEZ

          

          	
            riporter, a CBS reggeli show-műsorának vezetője

          
        


        
          	
            Shayna HELLER

          

          	
            a Politico weboldal szerkesztője

          
        


        
          	
            Arlo BIERLING

          

          	
            politikus, a Republikánus Párt amerikai elnökjelöltje

          
        


        
          	
            Naylor HOWELL

          

          	
            Bierling választási kampányának vezető stratégája

          
        


        
          	
            Aiden GORDON

          

          	
            az Egyesült Államok elnöke 2114−2122-ben

          
        


        
          	
            Dorian BOLDEN

          

          	
            az Egyesült Államok elnöke 2130−2138-ban

          
        


        
          	
            Ilja SZECSIN

          

          	
            Oroszország uralkodója (2048−2122), diktátor

          
        


        
          	
            Jevgenyij CSEREPANOV

          

          	
            Oroszország uralkodója (2122−2132)

          
        


        
          	
            Georgij NYEGYELJAJEV

          

          	
            Oroszország uralkodója (2132 óta), diktátor

          
        


        
          	
            Lazar CHÉSELSKY

          

          	
            a Clipper–SBR Befektetési Alap kétoldalú kapcsolatokért felelős vezetője

          
        


        
          	
            Farid al-AKBARI

          

          	
            a Fekete Kalifa, iszlám vallási fanatikus, terrorista

          
        


        
          	
            Abdul Fattah al-ATTALLAH

          

          	
            a Nagy Iszlám Állam kalifája, terrorista

          
        

      
    

  


  
    SZEREPLŐK [image: girland] A MARSRÓL


    a °-kal jelölt szereplők a marsi eseményekhez kapcsolódnak, de a Földön élnek


    a Marson születettek keresztneve dőlt betűvel szerepel


    
      
        
          	
            Zoe, Zoe a Marsról

          

          	
            vlogger

          
        


        
          	
            Arja TERANEN

          

          	
            videós, Zoe lakótársa

          
        


        
          	
            Rex BARBEAU

          

          	
            űrhajós, az első ember, aki járt a Holdon és a Marson is

          
        


        
          	
            Liam ROORD

          

          	
            bányamérnök, vállalkozó

          
        


        
          	
            Hester ROORD

          

          	
            a Shadow Mound-i Marsi Szállítási Szolgálat vezetője, Liam felesége

          
        


        
          	
            Jill ROORD

          

          	
            Liam és Hester lánya

          
        


        
          	
            Mervin ROORD

          

          	
            Liam és Hester fia

          
        


        
          	
            Yamil ANGLADA

          

          	
            a Trustline Security biztonsági cég igazgatója

          
        


        
          	
            Sabila KAN

          

          	
            a Trustline Security alkalmazottja

          
        


        
          	
            Dako DELICS

          

          	
            a Trustline Security alkalmazottja

          
        


        
          	
            Tuomas AALTO

          

          	
            a Trustline Security alkalmazottja

          
        


        
          	
            Elandon THORNDIKE

          

          	
            az első Marson született ember

          
        


        
          	
            Hugo BESSEL

          

          	
            Elandon barátja, egyike azon kevés túlsúlyos embernek, aki a Marson született

          
        


        
          	
            Jörg FLORIAN

          

          	
            a Tizenkilencek Tanácsának elnöke

          
        


        
          	
            Finn BAUER

          

          	
            a Különleges Szolgálat vezetője

          
        


        
          	
            Randy GANNON

          

          	
            a Különleges Szolgálat tisztje

          
        


        
          	
            Viggo SVENNINGSEN

          

          	
            a tudományok doktora, a Szintetikus Biológiai Laboratórium igazgatója, a Tizenkilencek Tanácsának tanácsosa

          
        


        
          	
            Björn METZINGER

          

          	
            a Tizenkilencek Tanácsának tanácsosa

          
        


        
          	
            Emma FLAMMARION

          

          	
            a Tizenkilencek Tanácsának tanácsosa

          
        


        
          	
            Alfred KELLER

          

          	
            a Tizenkilencek Tanácsának tanácsosa

          
        


        
          	
            Rita DÜRER

          

          	
            a Tizenkilencek Tanácsának tanácsosa

          
        


        
          	
            Berta TILGNER

          

          	
            a Tizenkilencek Tanácsának tanácsosa

          
        


        
          	
            Aina LENERO

          

          	
            az UniCredit Mars Bank vezérigazgatója

          
        


        
          	
            John F. HORNE

          

          	
            az Egyesült Államok alelnöke Aiden Gordon elnök idejében (2114−2122)

          
        


        
          	
            Ferdinand SOMMERFELD °

          

          	
            iparmágnás, a Deep Space Resources Corporation alapítója és tiszteletbeli elnöke

          
        


        
          	
            Otto SOMMERFELD °

          

          	
            Ferdinand legidősebb fia, a Deep Space Resources igazgatótanácsának elnöke

          
        


        
          	
            Aurora SOMMERFELD

          

          	
            Otto lánya

          
        


        
          	
            Egon SOMMERFELD

          

          	
            Ferdinand kisebbik fia

          
        


        
          	
            Taylin SOMMERFELD

          

          	
            Egon volt felesége

          
        


        
          	
            Ariana SOMMERFELD

          

          	
            Egon és Taylin lánya, a Marson született

          
        


        
          	
            Erna HIMMELBLAU

          

          	
            a Tizenkilencek Tanácsának tanácsosa, a Deep Space Resources ügyvezető igazgatója a Marson

          
        


        
          	
            Malcolm BRADSHAW

          

          	
            a Planetary Solutions cég elnöke

          
        


        
          	
            Medard BRADSHAW

          

          	
            Malcolm fia

          
        


        
          	
            Tim NORTON

          

          	
            a Norton Industries cég vezérigazgatója

          
        


        
          	
            Kyden DILLARD

          

          	
            Tim unokaöccse, Aurora Sommerfeld férje

          
        


        
          	
            Reuben O’GORMLEY

          

          	
            a middledoni ír közösség elöljárója

          
        


        
          	
            Jake HYNES

          

          	
            Reuben jobbkeze

          
        


        
          	
            Toby FARRELL

          

          	
            Reuben testőre

          
        


        
          	
            Keelan MAGAURAN

          

          	
            a Gyorsreagálású Központ vezetője

          
        


        
          	
            Oscar O’MARA

          

          	
            az Ignero vegyipari vállalat technológusa

          
        


        
          	
            Jerry TIERNAN

          

          	
            a middledoni ír kocsmák kidobóinak vezére

          
        


        
          	
            Cassia RUEDA

          

          	
            a Mars-kráter rádióteleszkóp segédkezelője, Newbourne első állami iskolájának igazgatója

          
        


        
          	
            Luana ANDRADE

          

          	
            Newbourne Központi Kórházának orvosa

          
        


        
          	
            Candela PRADO

          

          	
            építész

          
        


        
          	
            Jim DOVER

          

          	
            egy használt szkafandereket árusító bolt tulajdonosa Newbourne-ban

          
        


        
          	
            Beon JI

          

          	
            pilóta

          
        


        
          	
            Larion SZUVORKIN

          

          	
            Kemerga parancsnoka (2138 óta)

          
        


        
          	
            Jurij PEREVJORTOV

          

          	
            Kemerga parancsnoka (2124−2138)

          
        


        
          	
            Lea ROBILLARD

          

          	
            űrhajós, ESA, a Földről a Marsra repülő első emberes űrhajó parancsnoka

          
        


        
          	
            Becca BAUMANN

          

          	
            a Marson született

          
        


        
          	
            Jossa BONNELLIER

          

          	
            a Marson született

          
        


        
          	
            Luigi „Csótány” BRIZZOLARA

          

          	
            a Marson született

          
        


        
          	
            Miranda BUGADDI

          

          	
            a Marson született

          
        


        
          	
            Bianca EHRENFELD

          

          	
            a Marson született

          
        


        
          	
            Jonah DONOGHUE

          

          	
            a Marson született

          
        


        
          	
            Leonyid „Leo” KEMHEBEKOV

          

          	
            a Marson született

          
        


        
          	
            Ike LEDGER

          

          	
            a Marson született

          
        


        
          	
            Gwenlen LEWIS

          

          	
            a Marson született

          
        


        
          	
            Cora MONAGHAN

          

          	
            a Marson született

          
        


        
          	
            Tomiszlav „Tommy” NEMET

          

          	
            a Marson született

          
        


        
          	
            Basir el-NOURANI

          

          	
            a Marson született

          
        


        
          	
            Sean O’HALLORAN

          

          	
            a Marson született

          
        


        
          	
            Amber O’MORAN

          

          	
            a Marson született

          
        


        
          	
            Maeve O’NEILL

          

          	
            a Marson született

          
        


        
          	
            Trela ROQUERON

          

          	
            a Marson született

          
        


        
          	
            Deneb del TORO

          

          	
            a Marson született

          
        


        
          	
            Riona FITZGERALD

          

          	
            a Marson született

          
        

      
    

  


  
    A TIZENKILENCEK TANÁCSA


    * „berlini fal”


    
      
        
          	
            Szektor

          

          	
            Tevékenységi kör

          

          	
            Tanácstag

          

          	
            [image: girland]
          

          	
            Befolyásolási csoport, amelyhez a tanácsadó kapcsolódik

          
        


        
          	
            tudo­mány

          

          	
            molekuláris biológia

          

          	
            Viggo SVENNINGSEN

          

          	
            DK

          

          	
            —

          
        


        
          	
            geológia

          

          	
            Nadine ROATTA

          

          	
            FR

          

          	
            —

          
        


        
          	
            asztrofizika

          

          	
            Herman TAUSEV

          

          	
            RU

          

          	
            —

          
        


        
          	
            NASA képviselője

          

          	
            Inca PALANDER

          

          	
            US

          

          	
            —

          
        


        
          	
            ESA képviselője

          

          	
            Megüresedett hely

          

          	
            —

          

          	
            —

          
        


        
          	
            infra­struk­túra

          

          	
            ipari és polgári építőipar

          

          	
            Björn METZINGER*

          

          	
            DK

          

          	
            Planetary Solutions

          
        


        
          	
            közlekedés és orbitális állomások

          

          	
            Nina GRAY

          

          	
            US

          

          	
            SpaceX/Boeing

          
        


        
          	
            kommunikációs hálózatok és bolygóközi kommunikáció

          

          	
            Amanda KLEBBA

          

          	
            GB

          

          	
            IPN Services

          
        


        
          	
            terme­lés

          

          	
            bányászat és aszteroidák

          

          	
            Erna HIMMELBLAU

          

          	
            DE

          

          	
            Deep Space Resources

          
        


        
          	
            üzemanyag és vízenergia

          

          	
            Michaela MATTSSON

          

          	
            SE

          

          	
            Deep Space Resources

          
        


        
          	
            mezőgazdaság

          

          	
            Pavlo ZAHARIA

          

          	
            UA

          

          	
            Tomuto

          
        


        
          	
            szárazföldi erőforrások, kataszter és talajfertőtlenítés

          

          	
            Berta TILGNER*

          

          	
            CH

          

          	
            Planetary Solutions

          
        


        
          	
            atomerőművek és energiahálózatok

          

          	
            Tanner GILMORE

          

          	
            US

          

          	
            Norton Industries

          
        


        
          	
            robotika és 3D nyomtatás

          

          	
            Aïka TANO

          

          	
            JP

          

          	
            Toyota Robotics

          
        


        
          	
            gépgyártás

          

          	
            Alfred KELLER *

          

          	
            DE

          

          	
            Daimler AG

          
        


        
          	
            koordi­náció és ellenőr­zés

          

          	
            életfenntartás (HOV) és ellátás a Földről

          

          	
            Emma FLAMMARION*

          

          	
            US

          

          	
            Planetary Solutions

          
        


        
          	
            költségvetés és a marsi bankok tevékenységének szabályozása

          

          	
            Rita DÜRER*

          

          	
            AT

          

          	
            UniCredit Mars

          
        


        
          	
            Különleges Szolgálat

          

          	
            Finn BAUER*

          

          	
            DE

          

          	
            —

          
        


        
          	

          	
            a Tanács elnöke

          

          	
            Jörg FLORIAN*

          

          	
            DE

          

          	
            —

          
        

      
    

  


  
    AZ UKRÁN DIASZPÓRA


    
      
        
          	
            Olga KARAMAN

          

          	
            az első ukrán nő a Marson, a diaszpóra alapítója

          
        


        
          	
            Goran ZAHARIA

          

          	
            a Tomuto mezőgazdasági holding alapítója és igazgatótanácsának elnöke

          
        


        
          	
            Pavlo ZAHARIA

          

          	
            Goran legidősebb fia, a Tizenkilencek Tanácsának tanácsosa

          
        


        
          	
            Hrihir ZAHARIA

          

          	
            Goran középső fia, a Tomuto mezőgazdasági holding molekuláris biológiai egységének vezetője

          
        


        
          	
            Kaya DOMEK

          

          	
            Hrihir felesége

          
        


        
          	
            Danyilo ZAHARIA

          

          	
            Hrihir és Kaya fia

          
        


        
          	
            Lukjan ZAHARIA

          

          	
            Goran legkisebb fia

          
        


        
          	
            Marko VELET

          

          	
            a Tomuto ügyvezető igazgatója, Goran egyik legközelebbi munkatársa

          
        


        
          	
            Nora VELET

          

          	
            a Tizenkilencek Tanácsának termelési szektora szabadalmi osztályának vezetője, Marko Velet felesége

          
        


        
          	
            Maja VELET

          

          	
            Marko és Nora lánya

          
        


        
          	
            Fiona BRAJKO

          

          	
            a Tomuto mezőgazdasági holding fejlesztési igazgatója, a MindigFriss zöldségpiaci áruházlánc társtulajdonosa

          
        


        
          	
            Darij BRAJKO

          

          	
            a Tomuto mezőgazdasági holding építési részlegének vezetője, Fiona férje

          
        


        
          	
            Ivo MARICS

          

          	
            a zárt típusú épületek technológiai berendezéseinek üzemeltetője

          
        


        
          	
            Melania MARICS

          

          	
            Ivo felesége

          
        


        
          	
            Usztim „Bendzsi” MARICS

          

          	
            Ivo és Melania idősebb fia, a Critters együttes gitárosa

          
        


        
          	
            Danka MARICS

          

          	
            Ivo és Melania lánya

          
        


        
          	
            Marian MARICS

          

          	
            Ivo és Melania kisebbik fia

          
        


        
          	
            Lesz KORDASZ

          

          	
            a Tomuto mezőgazdasági holding talajminőségének javításával foglalkozó részleg vezetője

          
        


        
          	
            Gaja KORDASZ

          

          	
            a MindigFriss zöldségpiaci áruházlánc társtulajdonosa

          
        


        
          	
            Demjan KORDASZ

          

          	
            Lesz és Gaja fia

          
        


        
          	
            Ivan VAJDA

          

          	
            a Tomuto mezőgazdasági holding biztonsági osztályának vezetője

          
        


        
          	
            Tajra TATARIN

          

          	
            Ivan Vajda élettársa

          
        


        
          	
            Kirilo VAJDA

          

          	
            Ivan Vajda fia

          
        


        
          	
            Potap DZEGA

          

          	
            volt ukrán ökölvívóbajnok, Ivan Vajda helyettese

          
        


        
          	
            Elmira BREIGEL

          

          	
            a Tomuto pénzügyi igazgatója

          
        


        
          	
            Jakov KUFTA

          

          	
            a Tomuto cservonojarszki részlegének technológusa

          
        


        
          	
            Vlada KOHUT

          

          	
            a Tomuto cservonojarszki részlegének technológusa

          
        


        
          	
            Jarko KUFTA

          

          	
            Jakov és Vlada fia

          
        


        
          	
            Anton TARUTA

          

          	
            a kamjankai atomerőmű reaktorüzemének vezetője

          
        


        
          	
            Amina FRAJ

          

          	
            a newbourne-i Patera Motel adminisztrátora

          
        


        
          	
            Lana FRAJ

          

          	
            Anton és Amina lánya

          
        


        
          	
            Jarema ODNOVOL

          

          	
            a Marson született

          
        


        
          	
            Artem SZTEH

          

          	
            a Marson született

          
        


        
          	
            Veremij REUSZ

          

          	
            a Marson született

          
        


        
          	
            Anna REUSZ

          

          	
            Veremij anyja, Ivan Vajda húga

          
        


        
          	
            Andrij REUSZ

          

          	
            Veremij apja

          
        


        
          	
            Zahar SOSZTAK

          

          	
            élelmiszeripari technológus

    RÖVIDÍTÉSEK LISTÁJA


    
      
        
          	
            HEO

          

          	
            Highly Elliptical Orbit, magas elliptikus pálya (lásd a Pályák című függeléket a könyv végén)

          
        


        
          	
            NBJ

          

          	
            nehéz bolygóközi jármű

          
        


        
          	
            DDMÖ

          

          	
            Donbaszi Demilitarizált Övezet

          
        


        
          	
            MFT

          

          	
            előtag a Mars felszínén végzett tevékenységeket támogató felszerelésre (MFT-szkafander)

          
        


        
          	
            SEE

          

          	
            segédenergia-ellátó egység

          
        


        
          	
            FGT

          

          	
            fedélzeti gázturbina

          
        


        
          	
            VÜE

          

          	
            villamos energia, üzemanyag, ellátás − a Mars II. szintű létfenntartó rendszereinek rövidítése, amelyek megbízhatósági követelményei kevésbé szigorúak, mint az I. szintű rendszerekéi (lásd HOV); a VÜE-rendszerek meghibásodása esetén a várható túlélési idő néhány órától egy hétig terjed

          
        


        
          	
            ESA

          

          	
            Európai Űrügynökség

          
        


        
          	
            SZBL

          

          	
            Szintetikus Biológiai Laboratórium

          
        


        
          	
            MSZSZ

          

          	
            marsi szállító szolgálat

          
        


        
          	
            NASA

          

          	
            National Aeronautics and Space Administration, Nemzeti Repülési és Űrhajózási Hivatal

          
        


        
          	
            ÜKT

          

          	
            előtag, amely a világűrbeli tevékenység végzését támogató eszközökre utal (űrhajón kívüli tevékenység), mint az ÜKT-szkafander

          
        


        
          	
            HÉFR

          

          	
            hordozható életfenntartó rendszer

          
        


        
          	
            RTG

          

          	
            radioizotópos termogenerátor

          
        


        
          	
            MEO

          

          	
            Medium Earth Orbit, közepes Föld körüli pálya (lásd a Pályák című függeléket a könyv végén)

          
        


        
          	
            RDS

          

          	
            repülésdinamikai szakember

          
        


        
          	
            LAR

          

          	
            légi adatgyűjtő rendszer

          
        


        
          	
            KSZ

          

          	
            Különleges Szolgálat

          
        


        
          	
            HOV

          

          	
            hő, oxigén, víz − I. szintű marsi életfenntartó rendszerek rövidítése, amelyek meghibásodása azonnali veszélyt jelent a telepesek életére és egészségére

          
        


        
          	
            RIK(o)

          

          	
            orbitális repülésirányító központ

          
        


        
          	
            RIK(f)

          

          	
            földi repülésirányító központ

          
        


        
          	
            NKK

          

          	
            Newbourne Központi Kórháza

          
        


        
          	
            ADR/PTS

          

          	
            Aircraft Data Relay & Position Tracking System, műholdas repülőgép-adatátviteli és helymeghatározó rendszer

          
        


        
          	
            ALC

          

          	
            Airlock Chamber, légzsilipkamra

          
        


        
          	
            ATV

          

          	
            All Terrain Vehicle, marsi terepjáró, marsjáró

          
        


        
          	
            AUV

          

          	
            Aerial Utility Vehicle, légi haszonjármű (konvertiplán vagy hopper)

          
        


        
          	
            BM–17

          

          	
            Bathroom Malodor 17, nem mérgező harci szer, az amerikai kormány vécébűzszabványa

          
        


        
          	
            COPUOS

          

          	
            United Nations Committee on the Peaceful Uses of Outer Space, a világűr békés célú felhasználásával foglalkozó ENSZ-bizottság

          
        


        
          	
            CSS

          

          	
            City Surveillance System, városi videómegfigyelési rendszer

          
        


        
          	
            DRS

          

          	
            a bolygóközi hálózatot működtető autonóm szerverek csoportja, amelyek öt ellipszis alakú pályán keringenek a Nap körül a Mars és a Föld között

          
        


        
          	
            DSR

          

          	
            Deep Space Resources vállalat

          
        


        
          	
            EASA

          

          	
            Európai Repülésbiztonsági Ügynökség

          
        


        
          	
            EPA

          

          	
            Environmental Protection Agency, amerikai környezetvédelmi ügynökség

          
        


        
          	
            FDO

          

          	
            Flight Dynamic Officer, repülésdinamikai tiszt

          
        


        
          	
            FRD

          

          	
            Facial Recognition Device, arcfelismerő eszköz

          
        


        
          	
            GEO

          

          	
            Global Environmental Organization, Globális Környezetvédelmi Szervezet

          
        


        
          	
            HLB

          

          	
            Highland-Lowland Boundary, felföld–alföld határ, a Mars déli, többnyire felföldi területeket a Mars északi részén található alföldektől elválasztó hagyományos vonal; a HLB a Mars és egy nagy égitesttel történő ütközés eredményeként alakulhatott ki a Naprendszer fejlődésének korai szakaszában

          
        


        
          	
            HU

          

          	
            Hospital Unit, kórházi modul

          
        


        
          	
            IATA

          

          	
            International Air Transport Association, Nemzetközi Légi Szállítási Szövetség

          
        


        
          	
            IPN

          

          	
            Interplanetary Network, bolygóközi hálózat

          
        


        
          	
            JAXA

          

          	
            Japan Aerospace Exploration Agency, Japán Űrkutatási Ügynökség

          
        


        
          	
            MCRT

          

          	
            Martian Crater Radio Telescope, marsi kráter-rádióteleszkóp

          
        


        
          	
            MPS

          

          	
            Mars Positioning System, a Mars műholdas globális helymeghatározó rendszere, a földi GPS megfelelője

          
        


        
          	
            MRSS

          

          	
            Mars Remote Sensing Satellite, Mars-távérzékelő műhold

          
        


        
          	
            NTSB

          

          	
            National Transportation Safety Board, Amerikai Nemzeti Közlekedésbiztonsági Ügynökség, az Egyesült Államok kormányzati szerve, amely a polgári közlekedési balesetek kivizsgálásával foglalkozik

          
        


        
          	
            Prop, „prop”

          

          	
            Propulsion System Controller, hajtóműrendszer-vezérlő

          
        


        
          	
            PS, „péesz”

          

          	
            Payload Specialist, teherszállító szakember

          
        


        
          	
            PS

          

          	
            Planetary Solutions vállalat

          
        


        
          	
            RAS

          

          	
            Range Awareness System, hatótávolság-ellenőrző rendszer az MFT-szkafanderben, meghatározza azt a maximális távolságot, ameddig biztonságosan el lehet távolodni a rovertől vagy a lakóhelytől

          
        


        
          	
            RLV

          

          	
            Reusable Launch Vehicle, újrafelhasználható hordozórakéták, amelyeket a Starliner orbitális teherűrhajók indítására használnak

          
        


        
          	
            VX, Vé-iksz

          

          	
            idegbénulást okozó harci méreganyag

    Az „Új sötét középkorról” először nem a Marson, hanem a Földön beszéltek. A kifejezés egy ideig nem gyökeresedett meg: a nyilvánvaló utalás a tudatlanság és a barbárság korára, amely Európában a Nyugatrómai Birodalom bukása után következett, enyhe túlzásnak tűnt. Viszont amikor a kifejezés eljutott a Kolóniákra, a helyzet már annyira rosszra fordult, hogy a korai középkorral való összehasonlítás gyorsan átadta helyét egy másik analógiának a csillagászati sötét középkorról: az az éra az idők hajnalán, amikor a fény már áthatolhatott a kitágult világegyetemen, de még nem volt benne semmi, ami világított volna. Nem voltak sem csillagok, sem bolygók, sem galaxisok − egy csepp fény sem az áttörhetetlen feketeségben. És ez sokkal inkább lefestette azt a jövőt, amely felé az emberiség haladt: sötétség áradt mindenhonnan, és senki sem tudta, mi vár rá azon túl.

  


  
    PROLÓGUS

    Amundsen–Scott antarktiszi állomás, Déli-sark
2141. szeptember 19.


    Jayleen Honkala már egy hete megérkezett az állomásra, és akár meg is barátkozott volna vele, ha nincs ez az agyat hervasztó gyapjas csend és a szinte megkövült félhomály. Utóbbi volt a bosszantóbb. A Déli-sarkon a nap évente egyszer kel és egyszer nyugszik, így amikor Jayleen elhagyta a lakóépületet és felnézett, mindig ugyanaz a misztikus egyformaság nézett vissza rá a hajnali égbolt egyik végétől a másikig: ugyanaz az átmenet a mélykékből a majdnem teljesen színtelen égboltig. Képtelenség volt megszokni: a sápadt, fáradt fény furcsa érzést keltett benne. Jayleen ösztönösen megborzongott.


    Nem mintha az égbolt egyáltalán nem változott volna. A világosabb részén egy narancssárga csík jelent meg az ég alján. Alatta, másfél fokkal a horizont alatt megbújt a nap. A fény körkörösen mozgott, húzta maga után a csíkot, de nem áradt szét, és nem befolyásolta a világosság általános szintjét. Jayleen nem értette, mi a csudáért nevezik ezt az időszakot fehér éjszakának, amikor körös-körül minden szürke volt: a szürke jég mintha rothadna, szürkék voltak az állomás épületei, szürke felhők úsztak a feje felett. És csak a Jupiter hideg fénye ragyogott az elhagyatott geodéziai kupola fölött, a szürkés háttérben alig látható maroknyi csillag között.


    Jayleen felkapaszkodott a jeges dombra és végignézett a távolban lévő fúrótornyokon. Négy nappal ezelőtt innen vette kezdetét a felderítőtúrája. Az ötvenöt éves Stellan Young, az Amundsen–Scott állomás vezetője, miközben dohányt töltött a pipájába, gesztikulálva magyarázta a központi épületek körüli bizarr objektumok halmazának rendeltetését: földi ciszternák a repülőgépek utántöltéséhez, leszállóhely a konvertiplánok1 számára, antennamező, geodéziai kupolák…


    Az állomás területén három szektor volt: a Tiszta levegő szektora, amelyet a légköri megfigyelésekre tartottak fenn, a Csendes szektor, ahol nem közlekedtek terepjárók és nehézgépek (itt végeztek szeizmikus és más, rezgésre érzékeny kísérleteket), és végül a Sötét szektor, egy terület, ahol a sötét anyag vizsgálatához szükséges detektorokat helyezték el. Jayleen pontosan arra nézett: a fúrótornyok alatt, mélyen az antarktiszi jégben helyezkedett el a világ legnagyobb neutrínóobszervatóriuma, a Jégkocka 2.0.


    Jayleen lépteket hallott és hátranézett. A félhomályban, az alig kivehető ösvényen egy szikár, kampós orrú férfi közeledett, dr. Stellan Young. A férfi észrevette a rá szegezett tekintetet és intett. Amikor közelebb ért, Jayleen látta, hogy egy gőzölgő termoszbögrét szorongat a kezében.


    − Jól vagy? − kérdezte a férfi.


    Szakterülete a tengerbiológia volt, de mivel a legközelebbi tenger kétezer kilométernyire lehetett, Young leginkább adminisztratív munkát végzett az állomáson. Jayleen megvonta a vállát.


    − Még nem tudom − aztán arra gondolt, Young esetleg félreérti, és hozzátette: − De örülök, hogy itt vagyok.


    − Tényleg?


    − Most éppen felfüggesztették az összes nagy projektet, úgyhogy ez itt… − állával a távolban lévő tornyok felé mutatott − nem is olyan rossz.


    − Hát, igen − Stellan megfújta a teáját és ivott egy kortyot. − És a szüleid?


    − A szüleim? − kérdezett vissza Jayleen.


    − Mit szóltak ahhoz, hogy beálltál asszisztensnek egy sarki állomásra?


    − Nem mondhatnám, hogy sikoltoztak örömükben, de nem is tiltakoztak. – A teljes igazság az, hogy meg sem lepődtek. Jayleen édesanyjának tanácsadó cége volt Palo Altóban. Korábban állást ajánlott a cégnél a lányának, de amikor visszautasította, többé nem próbálkozott. És miután Jayleen hat évvel ezelőtt nemcsak lemondott a pénzügyi karrierről, hanem elment csillagászatot tanulni a Berkeley-re, az anyja már semmin sem csodálkozott. Az apja meg csak legyintett: „Csinálj, amit akarsz.” − A végén, közvetlenül az elutazásom előtt, már szinte örültek, hogy lelépek.


    Young hümmögött.


    − Egymás agyára mentetek a karantén alatt?


    − Az nem kifejezés − a Kaliforniai Egyetem Berkeley-ben még 2140 februárjában távolléti oktatásra váltott −, húsz hónapig mintha házi őrizetben lettem volna.


    − Félelmetes volt? − nézett a lányra Stellan.


    A rövid ideig tartó enyhülésektől eltekintve a clodisjárvány két éven át tombolt. A berendezéseket üzemben tartó ötven technikus – dr. Younggal az élen − 2140 telén az állomáson ragadt, és a világ eseményeiről többnyire a hírekből értesült. A képek ijesztőek voltak: kórházi ágyak sorai New York utcáin, egy kőbánya nagyságú tömegsír Atlanta külvárosában, hajléktalanok tömegei, amint átmásznak a mexikói határfalon…


    − Nem − válaszolta Jayleen.


    − Egyáltalán?


    − Egyáltalán − rázta a fejét a lány.


    Húsz hónap alatt az okostelefonjára telepített CLODIS DigiTracer alkalmazás csak néhány betegre vagy a betegekkel kapcsolatba került emberre figyelmeztette, és csak a szomszédos kerületekben: Crestwood Hillsben, Holmby Hillsben, Westwood Village-ben. Ez minden. A karantén idején Bel Airben egyetlen clostridium difficile fertőzéses esetet sem regisztráltak. Jayleen nem látta sem a Los Angeles üzleti központját feldúló fosztogatókat, sem a sugárutakon bolyongó, magukból többliternyi híg székletet ürítő, kísértetekre emlékeztető beteg embereket.


    − A házunk Los Angeles nyugati részén van − mondta −, szép környék, szóval…


    − Santa Monica?


    − Bel Air.


    − Menő − bólintott Young.


    Aztán elhallgatott, ahogy Jayleen barátai és ismerősei szoktak, amikor rájönnek, hogy a lány olyan környéken lakik, ahol a tízmilliónál kevesebbet érő házakat ízléstelenségnek tartják.


    Jayleen hunyorogva nézte a horizont fölötti fénycsíkot és azt mondta:


    − Furcsa ez az állandó szürkület. Mintha megállt volna az idő.


    − Nem tart soká. Még két nap, és kibújik a nap. Majd ott − Young rábökött egy pontra a horizonton, kicsit jobbra a tornyoktól – körözve feljön − ujjával rajzolt néhány kört a levegőbe −, és fent marad. Emelkedni fog, és nem tűnik el jövő év március huszonharmadikáig. Még fogsz vágyni a szürkületre, hidd el.


    − Mi volt ez a hang ma reggel? Hallotta, ugye? Egy órával a reggeli előtt.


    − A recsegés?


    − Aha.


    − Repedések keletkeznek a jégtakarón.


    − És ez így rendben van? Úgy értem, így is kell lennie?


    − Tíz éve vagyok itt, megszakításokkal, de nem emlékszem ilyesmire − Young szippantott egyet. − Érzed ezt a szagot? − Jayleen beszívta a levegőt és bólintott. Mint egy esős napon a temetőben: sűrű, áporodott nedvesség szaga. − Olvad a jég − magyarázta Young, majd hozzátette: −, nem kellene így lennie.


    Százlépésnyire mögöttük állt egy sötét épület keskeny, függőleges ablakokkal, az első a két egyforma lakótömb közül. Young felnézett a bejárat fölé erősített elektronikus hőmérő kijelzőjére.


    +0,6 °C-ot mutatott. Bár ellenőrizni sem kellett: ő is, Jayleen is csak egy mellényt vettek fel a gyapjúpulóverükre.


    − Gyakran van itt ilyen hőmérséklet?


    − Akár öt fok is lehet, de mindig decemberben és januárban, a nyár közepén. Ilyenkor soha. Tavaly szeptember végéig negyvenfokos fagy volt.


    Jayleen is hátranézett. A lakótömbök különálló modulokból álltak, amelyeket betoncölöpökre építettek, hogy ne alakuljanak ki hóakadályok, de ezen a télen nem volt hó, és emiatt az épületek úgy néztek ki, mint egy rakás birodalmi lépegető a Csillagok háborújá-ból, egy régi sci-fi filmből, amelyet Jayleen a karantén ideje alatt ásott elő a netről.


    − Száz évvel ezelőtt, az évnek ebben a szakában a hőmérséklet mínusz nyolcvan alá is lement. − Young egyik lábáról a másikra állt, és fintorgott, amikor a lába alatt ropogás helyett tocsogást hallott. − Szóval a nulla fok nap nélkül nem az igazi.


    Elhallgattak. Young ivott egy kortyot a teából, majd megkérdezte:


    − Ma van az első műszakod?


    Új-zélandi idő szerint tíz órakor, fél óra múlva kezdi majd meg Jayleen az első műszakját az adatközpontban.


    − Aha.


    − Oké.


    Young egy hajtásra felhörpintette a maradék teát.


    − Megyünk? − biccentett a lakóépületek felé.


    − Én még maradok egy kicsit.


    Young elindult az ösvényen vissza. Jayleen követte tekintetével, majd visszafordult a tornyok felé, ahol a vastag jégtakarót ezernyi fényérzékelővel ellátott füzér szőtte át.


    Az első Jégkockát 2010-ben építették nem messze attól a helytől, ahol a fúrás során használt csövek hevertek. A detektor nyolcvan acélszálból állt, amelyeket kétezer-ötszáz méter mély furatokba engedtek le. Ezernégyszázötven és kettőezer-négyszázötven méter mélyen mindegyik acélszálra fényérzékelőt szereltek az űrből érkező neutrínók észlelésére. A neutrínók a legnagyobb mennyiségben előforduló részecskék az univerzumban, a csillagok belsejében keletkeznek a szupernóvák robbanásakor, amikor a kozmikus sugárzás különböző anyagok atomjaival ütközik, ugyanakkor meglepően „szégyenlősek”. Ha létre lehetne hozni egy fényév hosszúságú ólomrudat, egy neutrínó végigrepülne egyik végétől a másikig anélkül, hogy egyetlen atomot is érintene. De időnként a neutrínók mégis kölcsönhatásba lépnek az anyaggal, például amikor összeütköznek egy vízmolekula protonjával, és elemi részecskéket hoznak létre, amelyek szóródásuk során fénynyomot hagynak maguk után. Ezt a nyomot lehet rögzíteni a fényérzékelőkkel, viszont nehéz megkülönböztetni a háttérsugárzástól. Ezért a neutrínódetektorokat mélyen a föld alá, vízbe vagy a jég alá telepítik.


    A 21. század közepéig a Jégkockát a mélyűrből érkező neutrínók tanulmányozására használták. Végül a detektor kimerült, ezért 2048-ban leállították, és 2120-ig nem foglalkoztak vele, ekkor viszont a neutrínók iránti érdeklődés újra fellángolt. Addigra világossá vált, hogy nincsenek WIMP-ek2 − olyan masszív részecskék, amelyek tisztázhatnák a sötét anyag természetét −, és hogy a sötét anyag bonyolultabb, mint korábban gondolták, és valószínűleg bonyolultságában nem marad el a látható anyagtól. Mivel új elméletek jelentek meg, amelyek közül némelyik azt jósolta, hogy a sötét anyag részecskéi közötti kölcsönhatás bizonyos energiájú neutrínókat hozhat létre, a tudósok a 2130-as évek elején újra megnyitották a régi obszervatóriumokat − a Jégkockát a Déli-sarkon, a Super-Kamiokandét a japán Kamioka bányában és az ANTARES-t a Földközi-tengerben −, hogy újra megvizsgálják az ismert sötétanyag-halmazokat. A belőlük érkező neutrínók alaposabb elemzésétől azt várták, hogy kiderüljön, melyik a helyes az elméleti szakemberek által javasolt modellek közül, és így végül fény derüljön a sötét anyag természetére.


    A régi Jégkocka a nyolcvan furattal egy év alatt alig két tucat neutrínóütközést rögzített, ezért 2132 májusában az amerikai Nemzeti Tudományos Alap megkezdte a Jégkocka 2.0 építtetését. A munkát 2140 februárjában fejezték be. Az új detektorban ötezer-ötven szál volt, mindegyiken száztíz érzékelő, és az üzembe helyezés után évente nagyjából százötven neutrínót kellett volna észlelnie.


    Jayleen nézte a lánctalpas járművek által felszántott jeget, és a lába alatt elterülő több kilométer vastag jégre gondolt, arra, hogy mekkora erőfeszítés kellett a vastag jégtakaró teljes átfúrásához. Mesterszakos diplomamunkájának témája a neutrínók és a sötét anyag közötti kapcsolat volt. Tudományos szempontból a munka relevánsnak látszott, de gyakorlati alkalmazása egy olyan világban, amely épp most lábalt ki a század eleje óta legsúlyosabb világjárványból, kérdéses volt. Jayleen hat hónappal ezelőtt védte meg szakdolgozatát (természetesen online), és két hónappal később megkapta diplomáját a Berkeley-n. Ezek után ideje nagy részét szülei házának pincéjében töltötte, egy AR játékkonzolra tapadva. Majd az elviselhetetlenül forró nyár közepén, amikor már sem a játékokat, sem a sorozatokat nem bírta elviselni, rábukkant a Nemzeti Tudományos Alap Sarki Programok Divíziójának információjára, miszerint elkészült egy új neutrínódetektor a Déli-sarkon. Jayleen − ki tudja, miért − elküldte az önéletrajzát, és meghívást kapott egy online interjúra. Ennek eredményeként a Sarki Programok Divíziója hat hónapos szerződést és terepasszisztensi állást ajánlott neki az Amundsen–Scott déli-sarki kutatóállomáson.


    Jayleen elmosolyodott, amikor eszébe jutott, mit képzelt el, amikor először hallotta a „terepasszisztens” kifejezést. Felidézte a képet, ahogy a széllökések alatt görnyedve, a hidegtől elzsibbadt ujjakkal egy kémcsövekkel teli állványt szorongat, mellette egy hóval belepett vezető kutató keres valamit a jégen, miközben orrlyukaiból a rozmár agyaraira emlékeztető jégcsapok lógnak. A valóság sokkal banálisabb volt. A feladata főleg arra koncentrálódott, hogy bámulja a monitort, ne nyúljon semmihez, és ügyeljen rá, hogy más se nyúljon semmihez. Száz évvel ezelőtt a detektor a kutak fölött, egy különálló épületben volt. A 2133-as év elején a berendezést az egyik lakóépületben lévő adattároló és -feldolgozó központba (egyszerűen csak adatközpontba) költöztették, és Jayleennek még az orrát sem kellett kidugnia az épületből. Dr. Thelma Barrett, aki legalább ezerévesnek nézett ki, és a Jégkockán dolgozó kutatócsoportot vezette, Stellan bemutatója után elmagyarázta neki, hogyan működnek a dolgok: „A rendszer hangjelzést ad, amikor valami neutrínóra hasonlító érkezik a mélyűr egy kiválasztott területéről. Az adatokat automatikusan elküldi a szerverekre. Neked kell ellenőrizned, hogy helyesen kerülnek-e a naplófájlba. Ritkán fog előfordulni − az idős asszony olyan arckifejezéssel nézett Jayleenre, mintha semmi kétsége sem lenne afelől, hogy mire a korszerűsített Jégkocka felfogja az első nagy energiájú neutrínót, a fiatal asszisztens már rég nem lesz az állomáson. − Nagyon ritkán.”


    Jayleen vetett még egy utolsó pillantást a fúrótornyokra, majd az órájára nézett. Öt perccel múlt tíz, ideje visszatérni. Megfordult, és elindult a lakóépületek felé.

    Az egyébként meglehetősen nagy, ablak nélküli adatközpont a szerverszekrények sokasága miatt szűknek tűnt. A bejárattól jobbra egy okostábla mutatta a szolgálati beosztást, balra, az operátor pultja fölött a falon pedig másfél tucat képernyő lógott. A legtöbb inaktív volt. A levegőben áporodott porszag terjedt.


    A szürke sarki égbolt után a lámpák kellemetlen mesterséges fénye bántotta Jayleen szemét. Hunyorogva töltött magának egy csésze kávét a termoszból, és meggyőződött róla, hogy a szükséges monitorok be vannak kapcsolva. Amint leült a pulthoz, dr. Young feje bukkant fel az ajtóban.


    − Készen állsz?


    Jayleen megvonta a vállát. Készen áll? Mire? Nem rakétát indítanak.


    − Ne dolgozd agyon magad! − Stellan kacsintott és menni készült, de Jayleen az utolsó pillanatban megállította egy kérdéssel:


    − Vészhelyzet esetén kit ébresszek fel, önt vagy… dr. Barrettet?


    Természetesen nem a vészhelyzetről volt szó. Jayleen épp engedélyt kért rá, hogy Stellanhoz fordulhasson, megkerülve a rettenetesen pikírt Thelmát.


    − Miféle vészhelyzet esetén?


    − Például, ha tűz lesz.


    − A Jégkockán? – kérdezte Young kétkedve. − Ezek csak detektorok, felerősítik a fényjeleket. Több kilométernyi jég alatt. Én biológus vagyok, így nem tudom, történhet-e velük bármi, de nem hiszem, hogy aggódnunk kellene amiatt, hogy meggyulladnak.


    Jayleen annyira elpirult, hogy Stellan megsajnálta.


    − Nos, ha a rendszer azt jelzi, hogy egyszerre több neutrínót észlelt, akkor, azt hiszem, igen, felébreszthetjük dr. Barrettet − halvány mosoly futott végig az arcán −, hogy ezt megünnepeljük. Egyébként nem történik semmi baj, ha vársz reggelig. Jó éjt!


    − Jó éjt, dr. Young!


    Amikor Stellan léptei elhaltak, Jayleen bekapcsolta a tabletet, elindította a YouTube-ot és meglepődött: a „Zoe megmássza az Olympust” negyedik része az első helyen állt a népszerű videók között. Egy óra alatt! Ez volt a záróepizód a vlogsorozatban, amelyben „Zoe a Marsról” megmászta a marsi vulkánt.4 Az első részben mesélt Morten Rongstadról és Tord Enbergről, a Marsi Kalandok alapítóiról, és az útról Newbourne-tól a vulkán lábánál lévő alaptáborig. A második részben Tord és Morten útja az Olympus északkeleti részén található meredek lejtőkhöz vezetett. A harmadikban Zoe elhagyta a tábort és elindult meghódítani a csúcsot, majd a videó azzal ért véget, hogy megérkeztek a félig földbe ásott modullakásokhoz a csúcs előtt, ahol az utolsó éjszakát töltötték. A negyedik és egyben utolsó vlog a kalderához való feljutást volt hivatott bemutatni.


    Jayleen megnyomta a lejátszást és a tabletre meredt.


    Zoe, Tord, Morten és Zoe operatőre hajnalban indultak a táborból. Az ösvényt, amelyen haladtak, néhány száz méterenként repedések keresztezték. A norvégok függőhidakat dobtak a szűkebb repedések fölé, a szélesebbeket kikerülték. A hegyoldal jóval meredekebbé vált, Zoe egyre gyakrabban támaszkodott a kezére, egy helyen még négykézláb is mászott.


    „– Fázom − magyarázta levegőért kapkodva −, rohadtul hideg van itt. A szkafanderemben van egy hővisszaverő fólia, és Newbourne magasságában ez elég is. Reggeli futásaim során egyáltalán nem kapcsolom be a fűtést, most viszont a rendszer száz százalékon fűt, de… − tenyerét a sisakkamerához emelte, ujjait behajlította és kiegyenesítette − lefagy a kezem!”


    „– Ilyenek a telek a Földön” – vetette közbe Morten. Zoe megfordult, és Jayleen a képernyőn egy magas, pneumatikus szkafanderben álló férfit pillantott meg. Mivel az űrruhákban a nyomás alacsonyabb, mint a Földön a légköri nyomás, így Rongstad hangja olyan volt, mintha dobozból szólna. Jayleen ezt képtelen volt megszokni.


    Zoe elnevette magát.


    „– Nem vagyok olyan öreg, Morten – a rugalmas űrruhában lévő egyenletesebb nyomásnak és a bukósisakban belélegzett oxigénnek köszönhetően Zoe hangja tisztábban csengett −, én nem éltem meg hideg teleket a Földön.”


    A vezető széttárta a karját.


    „– Cserébe viszont jártam már szinte teljes vákuumban a bolygó legmagasabb csúcsán” – tette hozzá kisvártatva Zoe.


    Végül a társaság egy szakadéknál állt meg. A kaldera a lejtős síkságon egy hatalmas becsapódási kráterre hasonlított, több kisebb kerek képződménnyel − kalderák a kalderában.


    „– Nem látszik a légkör − Zoe a szakadék túlsó szélére mutatott −, az a narancssárga, alig látható csík az. Nincs olyan könnyű, átlátszó köd, mint Newbourne-ban, és az égbolt fölöttünk szinte fekete. − Elhallgatott. Zoe megfeszítette a hátát és hátrahajtotta a fejét, egészen picinek tűnt a pneumatikus szkafandert viselő esetlen norvégok mellett. − Elképesztő, mennyire más itt minden, mint a síkságon. A nap hideg, az égbolt fekete és… nem tudom, látják-e… a magasság ellenére itt vannak felhők. Szürkék és testetlenek, mint a szellemek.”


    Az operatőr Zoéra irányította a kamerát, és Jayleen a sisakrostélyon lévő tintaszínű árnyékok ellenére is észrevette az enyhén szétnyílt ajkakat és a szürkéskék szemek villanását. Zoe elnézett az objektív mellett, és úgy beszélt, mintha visszatartaná a lélegzetét. A tekintete rendkívüli erőt sugárzott, és Jayleen hirtelen arra gondolt: vajon ő is tudna olyan lenni, mint Zoe? Mármint nem youtuber, nagyon nem. Jayleen tudta, hogy ahhoz ő nem elég szellemes, nincs benne egészséges önirónia, és félig sem olyan karizmatikus. De vajon eljuthatna-e a Marsra, ahol azt csinálhatná, amit szeret? A 2057-es első leszállás után a marsi kolónia évtizedekig egy apró, félig autonóm település volt, olyasmi, mint a Deep Space Habitat állomás, csak egy másik bolygón. Kizárólag fanatikusok és csodabogarak próbáltak eljutni oda, akik készen álltak szép halált halni. Mindez 2112-ben megváltozott, amikor a Marson megszületett az első baba. Azóta a telepeseknek nem maradt más választásuk, és a Kolóniák napról napra egyre önállóbbá váltak. Most már nemcsak a kiválasztott kevesek, például a szuper profik vagy a gazdagok engedhették meg maguknak, hogy egy másik bolygón éljenek, hanem az átlagemberek is. Jayleen csodálattal nézte ezt a lányt elegáns rugalmas űrruhájában, aki még a huszadik születésnapja előtt érkezett a Marsra, gyorsan feltalálta magát, és azzal kereste kenyerét, hogy…


    Di-in-don-n.


    A hang ott csengett a fülében. Jayleen tekintetét a tabletről a monitorra emelte. A képernyő nagy részét a Jégkocka háromdimenziós modellje foglalta el: a tetején egy topográfiai rács ábrázolta a jég felszínét a detektor fölött, és fehér vonalak − a fényérzékelőkkel felszerelt „szálak” – futottak lefelé rajta. De ez nem minden. A hangjelzést követően több „szál” közepén sűrű csomókban sokszínű gömbök jelentek meg. A gömbök színe a diagramon a pirostól a narancssárgán és a sárgán át a zöldig változott.


    A jobb felső sarokban a következő felirat jelent meg:

    Jayleen hátradőlt a székben − valami átment a Jégkockán! A program színnel kódolta az időt, a gömbök mérete pedig a jel intenzitását jelezte. Jayleen végigcsúsztatta az ujját az interaktív panelen, a görgető csúszkát lehúzva. Megnyílt egy táblázat a fényérzékelők adataival.


    Az első ütközés! Dr. Thelma Barrett két héttel korábban érkezett az állomásra, és a Jégkockát ez idő alatt többször is elindították tesztüzemmódban, de ütközést még nem rögzítettek. És amint ő, Jayleen ült le a…


    Di-in-don-n.


    Jayleen a monitort figyelte, tekintete kérdő és bizonytalan maradt, mintha attól félne, hogy ezzel a megfigyeléssel tönkreteheti azt, amit lát. Úgy ötven fonállal jobbra az első neutrínót jelképező pöttyök alatt újabb színes gömbhalmazok keletkeztek. A felirat a képernyő sarkában megváltozott:

    Jayleen feje fölött zúgott a légkondicionáló. A lány néhány másodpercig mozdulatlan maradt, majd elmosolyodott, bár még mindig nem merte levenni tekintetét a monitorról. Két neutrínóesemény, kevesebb mint egy percen belül. Dehogyis! Alig telt el néhány másodperc. A Jégkockának átlagosan egy ütközést kellett volna rögzítenie kétnaponta, de mivel a detektor az elmúlt hetekben hallgatott, nem csoda, hogy ma egyszerre két neutrínót észlelt, néhány másodpercnyi különbséggel…


    Di-don-don-n!


    Di-don!


    Három új, sokszínű halmaz jelent meg a monitoron:

    Jayleen a homlokát ráncolta. Egy pillanatra eufória kerítette hatalmába, de a következő pillanatban, amikor rájött, hogy fel kell ébresztenie Thelma Barrettet, elkomorodott. És még… Volt még valami. Örülnie kellene, de nem tudott szabadulni egy rossz előérzettől. Öt ütközés egy percen belül… nem mintha ez teljesen irreális lett volna, de korábban ehhez hónapok vagy akár egy fél év is kellett volna.


    Amint erre gondolt, elszabadult a pokol.


    Di-don-di-don-di-don-di-don-don-don-don-don-di-di-di-di-diiiii…


    Jayleen úgy összpontosított, mint egy sofőr, aki padlógázzal vezeti az autóját. A jelek sokasodtak. Először úgy hangzott, mint egy záporeső a nyitott ernyőn, majd recsegéssé, végül fülsértő zúgássá változott. A detektor modelljén több ezer színes gömb jelent meg, és az ESEMÉNY_SZÁM olyan gyorsan villogott, hogy úgy tűnt, mintha pattogna. Nyolc tucat… százötven… ezer neutrínóütközés. A számláló a lány szeme láttára pörgött fel.


    Jayleen − ajkán félénk mosollyal − körbenézett. Ez csak egy tréfa. Ez az első napja, és a kollégái úgy döntöttek, hogy egy kicsit megtréfálják. Az adatközpont ajtaja felé fordult, bámulta, várta, hogy megjelenik dr. Young, vagy valamelyik helyettese, vagy akár dr. Barrett. Csakhogy senki sem jött, és a hangszórókból jövő dübörgés nem szűnt. A mosoly lehervadt Jayleen ajkáról.


    Visszafordult a monitorhoz. Ha ez nem átverés, akkor mi? Mi van, ha ezek valódi jelek? Eszébe jutott, hogy a Berkeley-n a kvantumtérelmélet tanárnője a neutrínókról mesélve felemelte ujját a feje fölé, és azt állította, hogy másodpercenként hatvanmilliárd neutrínó megy át az ujjhegyén. Jayleen a mutatóujjára pillantott. Hatvanmilliárd. Minden másodpercben. Évente trilliók milliói, amelyekből a Jégkocka, a világ legnagyobb és legfejlettebb neutrínódetektora legfeljebb csak néhány százat regisztrált. Most viszont a program percenként több száz ütközést jelentett. Ha ez nem tréfa, nem egy ostoba vicc, akkor a zúgás, amelytől Jayleennek a foga is összekoccant, azt jelentette, hogy a mélyűrből érkező neutrínók áramlása sok százezerszeresére nőtt… (ujjával a homlokát dörzsölte, a matematika nem tartozott a kedvenc tantárgyai közé), sőt sok milliószorosára. Vagy még többre.


    „Ó, a pokolba is!” − lökte el magát Jayleen az asztaltól. Inkább gúnyolódjanak, mint hogy elmulasszon valami fontosat.


    Kiviharzott az adatközpontból, végigrohant a folyosón a második emeletre vezető lépcsőhöz, majd megtorpant. Young vagy Thelma Barrett? Barrett az egyik „nyári” szobát foglalta el a folyosó végén, míg Stellan Youngnak egy nagyobb „téli” lakása volt a második emeleten. Kétségeit félretéve Jayleen felszaladt a második emeletre vezető lépcsőn. Elhaladt a társalgó mellett, eljutott Stellan lakásához és bekopogott az ajtón.


    − Dr. Young?


    Csend.


    Kopp, kopp, kopp!


    − Dr. Young!


    Jayleen harmadszor is kopogásra emelte kezét, amikor az ajtó kinyílt. Stellan rövidnadrágban, ujjatlan kapucnis pulóverben és papucsban állt előtte.


    − Ó, Jayleen, rég találkoztunk − megdörzsölte a szemét, a szeme sarkából ráncok futottak. − Mi történt? Tűz van?


    A legegyszerűbb az lett volna, ha elmondja, mi a helyzet: a Jégkocka több ezer jelet küld a neutrínóeseményekről. De Jayleen félt, hogy téved, így azt mondta:


    − Van valami, amit látnia kell.


    − Rendben − Stellan átlépte a küszöböt és intett: menjünk.


    Jayleen lépett be elsőként az adatközpontba. Átfurakodott a szerverszekrények között, az asztal fölé hajlott és a képernyő jobb felső sarkára nézett. A számláló tizennyolcezer ütközést mutatott. Tizennyolcezer! Pontosabban nem tudta meghatározni: az ESEMÉNY_SZÁM számlálón az utolsó három számjegy olyan gyorsan változott, hogy alig lehetett követni.


    − Mi ez a hang? − a zúgás elárasztotta a szobát, és Stellan a hang forrását keresve forgatta a fejét.


    − Ott − mutatott Jayleen a monitorra.


    − Mi ez? − Young odahajolt.


    Az állomáson töltött idő alatt többször látott már ütközést ábrázoló diagramokat, de most zavarba jött. A kép a monitoron felismerhetetlen volt: a detektor „szálai” helyett egy folt látszott, amely egy hatalmas, sokszínű lilaakácra emlékeztetett. A lilaakác változott és lüktetett, újabb és újabb piros, narancssárga és zöld virágfürtöket növesztett.


    − Már húszezer ütközési jelentés érkezett − válaszolta Jayleen.


    − Vagyis a zúgás a… az…


    − Neutrínóriasztások. Sok van, és összeolvadnak… ööö… egyetlen hanggá.


    Stellan lehúzta a csúszkát. Másodpercenként új táblázatok jelentek meg a grafikon alatt.


    − Na, gratulálok − Young szemrehányóan nézett Jayleenre −, leégetted a Jégkockát.


    − Tessék?


    − Csak vicceltem − a férfi arcán mosoly jelent meg −, ez egy hiba. Téves jelzés. Valahol rövidzárlat lehet, vagy víz került a szigetelés alá.


    − De…


    − Mi évente néhány száz ütközést rögzítünk, ha szerencsénk van. Itt meg már mennyi van?


    Jayleen az ESEMÉNY_SZÁM jobb oldalán lévő számra pillantott.


    − Huszonkétezer.


    − Valahol bekrepált valami, és a déli féltekéről érkező neutrínókat mutatja.


    − Légköri?


    A Jégkocka, annak ellenére, hogy a bolygó legdélebbi pontján található, regisztrálja az északi féltekéről a Földön keresztül érkező neutrínókat. Az a helyzet, hogy a kozmikus sugarak ütközése a légköri atomokkal számtalan légköri neutrínót hoz létre.


    Energiájuk elhanyagolható, ezért a kutatók számára nem érdekesek. Ugyanakkor olyan sok van belőlük, hogy még egy két kilométer vastag jégtakaró sem vágja el az útját mindnek. Az ismert elemi részecskék közül csak a nagy energiájú neutrínók képesek áthatolni a Földön, ezért a Jégkocka feldolgozza a föld alól érkező jeleket, és figyelmen kívül hagy mindent, ami az égből érkezik. Az érzékelők ellenőrzése és beállítása során a detektort néha „fordított” üzemmódban is működtetik − a légkörből származó háttérneutrínókat vizsgálják −, és pontosan erről beszélt Stellan Young: volt egy hiba, ami miatt a Jégkocka az alacsony energiájú légköri neutrínók adatait rögzítette.


    − Igen − bólintott Young a monitor felé −, ez csak zaj.


    Jayleen a füle mögé simította a haját. Szóval kár volt aggódni. Bár… furcsa. A lány megesküdött volna rá, hogy az első öt neutrínó lentről jött. Azonban nem mert vitatkozni. Young biztosan jobban tudja.


    − És most?


    − Kénytelenek leszünk mindent kikapcsolni. Majd holnap reggel tisztázzuk.


    Ekkor csipogni kezdett a szomszédos kijelző.


    − Ez meg mi? − fordult oda Stellan.


    Jayleen odatolta a székét a másik monitorhoz:


    − Videóhívás… Cu… Cudzsi… – A képernyő közepén lévő avatár alatt a „Cudzsihara Moromao hívása” felirat lebegett.


    − Ez a Kamiokande − komolyodott el Young. − Válaszolj!


    Az ötventonnás Super-Kamiokande vízi detektor ezer méter mélyen helyezkedett el a Tokió melletti Kamioka cinkbánya aknájában, és a Jégkocka 2.0 után a világ második legnagyobb neutrínóteleszkópja volt.


    Jayleen megnyomta a „hívás fogadása” gombot.


    − Igen?


    A képernyőn megjelenő ember arcát egyetlen ránc sem barázdálta, haját egyenes választékkal fésülte ketté, bajuszát gondosan nyírta.


    − Jó estét! A nevem dr. Cudzsihara… − a negyvenes éveiben járó férfi lassan és akcentussal beszélt. Aztán észrevette Youngot. − Ó, Stellan, helló!


    − Moromao − Young enyhén biccentett −, mi újság?


    A japán férfi biztosította afelől, hogy minden a legnagyobb rendben, de olyan szemekkel nézett Stellanra, hogy látszott, valójában egészen mást akar mondani.


    − Történt valami?


    − Azt fogod hinni, hogy megbolondultunk. Én magam is úgy gondolom, hogy a berendezéssel lehet gond, vagy… − félrenézett − vagy a szoftverrel. De már kétszer is újraindítottunk mindent, és biztos akarok lenni benne, hogy ti a Kockán nem észleltek semmilyen… − itt Cudzsihara beszúrt egy japán szót, ami „izjo”-nak hangzott, de gyorsan kijavította magát − anomáliát.


    Még mielőtt befejezte volna, Stellan halkan káromkodott egyet:


    − Basszus…


    − Megismételnéd? − Cudzsihara közelebb hajolt a képernyőhöz.


    Young Jayleenre nézett, és úgy bámult rá, mintha ő lenne a hibás a történtekért.


    − Nálunk is ugyanaz van.


    − Stellan? − hangzott a képernyőről.


    − Hogy a franc… − Young a monitor felé fordult. − Moromao?


    − Igen?


    − Hány ütközésjelzésed van?


    Cudzsihara elmosolyodott, mint aki tudja, hogy most valami kellemetlen dolgot fog mondani.


    − Meg fogsz lepődni.


    − Na!


    − Tizenháromezer, Stellan.


    − Mi majdnem harmincnál járunk − suttogta Jayleen.


    Mivel azt hitte, hogy nem hallották, dr. Cudzsihara megismételte:


    − Tizenháromezer.


    − Harminc − bólintott Stellan, aztán mintha csak magának mondaná, hozzátette. − A Kamiokande érzékenysége kisebb.


    − Harminc… ezer? − Moromao úgy elsápadt, mintha most értesült volna egy olyan bűnért kiszabott büntetésről, amelyet el sem követett. − Akkor nálatok is…?


    Young megszorította Jayleen vállát és utasította:


    − Hívd az ANTARES-t. Valaki biztos rajta van a kapcsolati listán. Hívj fel bárkit, aki most elérhető − az ANTARES5 neutrínóobszervatórium két és fél ezer méter mélyen volt a Földközi-tengerben Franciaország partjainál. − És még Sherman Springfieldet a Homestake-ből. − Stellan régi barátja, aki egy ideig az Amundsen–Scott állomáson dolgozott, három évvel ezelőtt az ultratiszta nehézvizes6 neutrínódetektor vezetője lett, amely egy bezárt aranybánya aknájában volt Homestake-ben, Dél-Dakotában. Stellan nem volt biztos benne, hogy dolgoznak, de úgy döntött, mégis telefonál.


    − Oké − Jayleen elkomorult −, de Homestake-ben most éjszaka van.


    Valójában reggel volt, de Stellan köpött rá.


    − Tök mindegy! − kiáltotta. − Valakinek szolgálatban kell lennie. − Kicsit gondolkodott, majd legyintett: − Vagy ne. Majd én. Állj fel! Mozgás!


    Megrántotta Jayleen pólóját, hogy adja át a helyét.


    − És én…


    − Ébreszd fel Thelmát − Stellan észrevette, hogy a lány habozik, ezért felemelte a hangját. − Most! − Majd kinyitotta a kapcsolatok listáját és hívásokat indított.


    Jayleen visszafordult az ajtóból és még egyszer a monitorra pillantott − negyvenötezer ütközés −, aztán elsietett Thelma Barrett szobája felé.


    A nő csak akkor nyitotta ki az ajtót, amikor Jayleen már olyan erővel dörömbölt, hogy az ajtófélfa is beleremegett.


    − Mi van? − A hetvenegy éves Thelma sápadt volt, feszült tekintete arról árulkodott, hogy semmi jóra sem számít. − Mit akarsz?


    „A detektor több tízezer ütközést rögzített…” − ez a látszólag egyszerű mondat akadt meg Jayleen torkán. Nem nézett Thelma szemébe, és így szólt:


    − Dr. Young hívatja.


    − Tudod te, hány óra van?


    Jayleen a bal csuklóján lévő okosórájára pillantott.


    − Háromnegyed tizenegy.


    − Nem azt kérdeztem, hogy mennyi az idő, te bolond, hanem azt, hogy tisztában vagy-e azzal, hogy ilyenkor… − Thelma legyintett. − Mit akar?


    „A detektor tízezreket jelez…”


    − Az adatközpontba kell jönnie. Nekünk… történt valami. Rendkívüli helyzet van.


    Thelma körülnézett a lány háta mögött a folyosón és becsapta az ajtót. Jayleen egyedül maradt. Fél perccel később az ajtó ismét kinyílt.


    − Még mindig itt vagy? − Thelma megigazította a köntösét és megkötötte az övét.


    Jayleen félreállt, utat engedve neki. Később, amikor felfelé lépegetett a lépcsőn, és az öregkori foltokat tanulmányozta az idős asszony nyakán, nem is annyira azon tűnődött, hogy mi késztette Thelmát arra, hogy az antarktiszi állomásra jöjjön, ahelyett, hogy békében élné le élete utolsó éveit, hanem azon, hogy ki engedte őt ide. A megszakított alvás miatt zilált és gyűrött Barrett úgy nézett ki, mint aki nemhogy a sarkvidéki nyár végét nem éri meg, de már a jövő hét elejét sem.


    Azonban a látszat csalt. Thelma úgy belökte az adatközpont ajtaját, hogy az a falnak csapódott, és már a küszöbről élesen azt károgta:


    − Mi történik itt?


    − A Jégkocka több tízezer ütközést jelent − Stellan ránézett a képernyőre és végre kimondta azt a mondatot, amit Jayleen képtelen volt −, már több mint százat.


    − Több mint százat? − Thelma álmosan pislogott.


    − Több mint százezret − bólintott Stellan.


    − Maga részeg? − Thelma a szemét forgatta. − Ez egy hiba. Nem kapnánk ilyen eredményeket akkor sem, ha egy szupernóva robbant volna fel a Naprendszer közelében.


    Stellan Moromao arcára mutatott a monitoron.


    − Ő dr. Cudzsihara a Kamiokandéról − majd a következő képernyőre mutatott, ahonnan egy Jayleennél alig öt évvel idősebb lány nézett rájuk −, Katya Trottier az ANTARES-től −, végül egy bekapcsolt, de sötét képernyő felé intett, amelyen az alábbi felirat volt olvasható: „Sherman Springfield: a kamera kikapcsolt állapotban van.” – Dr. Springfield is a vonalban van a Homestake-ből. Mindenhol ugyanez a helyzet. Mindenkinél.


    − Örülök, hogy látom, dr. Barrett − mosolygott Trottier.


    − Maguk ismerik egymást? − vonta fel a szemöldökét Stellan.


    − Egy volt tanítványom − Jayleen egy pillanatra azt gondolta, hogy Thelma Barrett végre mond valami kedves dolgot, egy közhelyet, amit ilyenkor szokás, de nem. Az öregasszony hunyorgott, mintha nagyítón keresztül vizsgálná Katya arcát, majd így szólt: − Nehéz elhinni, hogy nem a McDonald’s pénztáránál találkoztunk.


    A monoton zúgás hirtelen abbamaradt, a számítógép egy rövid hangjelet adott, és egy üzenet jelent meg a képernyőn:


    HIBA 1608. Az adatfeldolgozás lehetetlen…


    − Mit ír? − Thelma összevonta a szemöldökét.


    Jayleen ráközelített a hibakódra, és átfutotta a felbukkanó információt.


    − Tizenhat-nulla-nyolcas kód… rendszerhiba… egyes adatokat nem lehet elmenteni.


    − Ötszáz terabyte-os adattárolónk van − ordította Thelma −, ne beszélj hülyeségeket!


    Jayleen rákattintott a Tudj meg többet feliratra:


    − Itt azt írja: időbeli egybeesés… vagy túl sok jel… két vagy több neutrínóütközés fénynyomai fedik egymást… a program a T_INTERVALLUM paraméter csökkentése ellenére sem tud különbséget tenni az egyes neutrínóesemények között.


    Thelma szemében villant valami. Még nem aggodalom, nem, inkább csak nyugtalan érdeklődés. A hiba egy dolog, de amikor egy számítógép azt mondja, hogy nem tudja időben feldolgozni az adatokat, az egészen más. Az adatoknak valahonnan jönniük kell. Az öregasszony az íróasztal szélébe kapaszkodva megállt a monitor fölött. A sokszínű lilaakác tovább nőtt: a fürtök már-már kikúsztak a képernyőből. Barrett dünnyögött:


    − Szívattok?


    − Mi lehet ez? − Távollétükben Stellan töltött magának egy csésze kávét az automatából, és most körmével a csésze peremén kopogott. − Szupernóva?


    A gravitációs összeomlás előtti néhány órában a szupernóva belsejében katasztrofális folyamatok kezdődnek, amelyek annyira összenyomják a magot, hogy a protonok neutronokká alakulnak és számtalan neutrínót termelnek. A fotonoknak időre van szükségük, hogy áthatoljanak a csillag felső rétegein, a neutrínók viszont nem foglalkoznak ezekkel a rétegekkel, szabadon elhagyják az atommagot. Ez az első jele annak, hogy a csillag hamarosan felrobban, szupernóvává válik.


    Cudzsihara válaszolt:


    − Nos, ha feltételezzük, hogy egy, a Napnál hússzor nehezebb kék szuperóriás repül el a Naprendszer mellett, amelyet eddig sikerült nem észrevennünk, akkor igen, ez a kitörés azt jelzi, hogy néhány órán belül szupernóvává fog válni, de…


    − Hülyeség − szakította félbe Thelma, hangjában rosszul leplezett megvetéssel. − Több száz fényévnyi körzetben nincs egyetlen olyan óriás sem, amelyik készen állna arra, hogy felrobbanjon.


    − Legalábbis tegnap estig nem volt − értett egyet Katya.


    − Akkor meg mi az ördög ez? − Stellan úgy tárta szét a karját, mintha le akarná tépni a monitort a falról. − De tényleg!


    Thelma rázta a fejét:


    − Elméletileg valamilyen érthetetlen tevékenység a galaxis magjában…


    − Egy illegális atomreaktor – szólalt meg Springfield.


    − Egy házilag előállított atombomba − mondta Cudzsihara.


    − Badarság. Az egész badarság − rázta a fejét Thelma. − Ha bomba lenne, most nem beszélgetnénk.


    − Akkor mi? − ismételte meg Stellan a kérdést.


    – Nos – Thelma az asztalra bámult −, valami olyasmi, amivel eddig még nem találkoztunk.


    „Ez nem válasz” – gondolta Jayleen.


    Néhány másodpercig mindenki hallgatott, majd Thelma ujjával Jayleen felé bökött és azt mondta:


    − Kapcsold be a híreket.


    − Mit?


    − Bármelyik hírcsatornát.


    Jayleen leült egy üres székre, aktiválta a munkaállomást, beírta a keresőbe, hogy „hírek”, és ráklikkelt az első linkre az eredménylistából.


    – Csak ne a Foxt – sziszegte Thelma −, inkább valamit az agyukat is használó emberek számára.


    Jayleen megnyomta a visszavonásgombot és elindította a World Newst a BBC-n. A képernyőn egy nagydarab, széles vállú, borotvált fejű, szögletes állú férfi bizonytalanul vagy vonakodva beszélt egy a Marsról származó illegális tétel telomid megsemmisítéséről. A riporternő két-három egy szótagos mondatnál többet nem tudott kipréselni belőle. Jayleen, Stellan és Thelma kővé dermedve várták a „Rendkívüli hírek” felirat megjelenését, de az interjú folytatódott.


    − Mi van ott? − türelmetlenkedett Katya Trottier.


    Jayleen megvonta a vállat. Semmi. Aztán megkérdezte dr. Barrettet:


    − Keressek valami mást?


    − Nem. Határozd meg az irányt, ahonnan a neutrínók érkeznek. − Stellan kérdő tekintetére hozzátette: − Kapcsolatba kell lépnünk Arecibóval, a Kanári-szigetekkel és az Atacamával7… és a többi nagy távcsővel. Megmagyarázzuk a helyzetet, megkérjük őket, hogy halasszák el a tervezett megfigyeléseiket és megadjuk az irányt. Hadd figyeljék ők is. Nem értem, mi lehet ez, de ha nem semmisít meg minket, néhány óra múlva a csillagászati megfigyelések történetének legfantasztikusabb égi képeit kapjuk.


    Miközben Jayleen az állomáshoz csatlakoztatta a monitort a „lilaakáccal”, a sötét képernyőről megszólalt dr. Springfield hangja:


    – Valaki elgondolkozott már azon, hogy ez milyen veszélyes? Ezek a neutrínók rajtunk is áthaladnak…


    – Nos, egyelőre – vonta össze szemöldökét Thelma − úgy gondolom, nincs baj, de ha az áramlás még sokáig nem csillapodik… – nem fejezte be a mondatot. Bármennyire „félénk” is a neutrínó, ekkora áramlássűrűség mellett végül az útjába kerülő összes élőlényt felégeti.


    Jayleen két koppintással aktiválta a billentyűzetet és koncentrált. Az irány. A forrás. Nem megfeledkezni a veszélyről. Négy nappal ezelőtt, éppen ezen a monitoron tanította Thelma Barrett, hogyan határozza meg a részecske érkezésének irányát: a fotoszenzorok adatait be kell vinni egy alprogramba, amely figyelembe véve a Föld helyzetét, meghatározza annak a pontnak a helyét az égi szférán, ahonnan a neutrínó érkezett, és összeköti ezt a pontot a legközelebbi űrobjektummal. Jayleen kinyitotta az egyik első ütközés adatait tartalmazó táblázatot, kijelölte a paramétereket, majd abbahagyta. Ujjai megálltak a megvilágított virtuális billentyűk felett.


    Ez értelmetlen. Minek csinálja ezt?


    Stellan szavai visszhangoztak a fejében (valahol bekrepált valami, és a déli féltekéről érkező neutrínókat mutatja).


    Jayleen az állát dörzsölte. Az az érzés, hogy felesleges munkát végez, irracionális és megalapozatlan volt, de nem hagyta nyugodni.


    Miért? Miért nincs értelme az irány meghatározásának?


    (a déli féltekéről érkező neutrínókat mutatja)


    Jayleen maga elé képzelte a földgömböt, elképzelte a sarki állomást a legdélibb ponton, elképzelte a neutrínók billióit, ahogy átszelik a bolygót északról délre, és akkor…


    (ez csak zaj)


    (a déli féltekéről)


    … rájött. Mintha áram futott volna végig a gerincén.


    − Dr. Barrett!


    − Meghatároztad?


    − Nem. Arra gondoltam… Kamiokande… ANTARES… de hiszen ez az északi félteke.


    − Igen.


    – Ha nem tévedek… – Jayleen elbizonytalanodott, Thelma intett a kezével, úgymond: folytasd! – az érzékelőik, akárcsak a Jégkockában, úgy vannak beállítva, hogy észleljék a földkérgen áthatoló neutrínókat.


    − Igen, és?


    − Hogyan tudják a jelet velünk egy időben rögzíteni, vagyis a jelet a föld alól, ha az északi féltekén vannak?


    Jayleen zavarosan beszélt, de remélte, hogy Thelma megérti. Az ördögbe is, az öregasszonynak kellett volna elsőnek rájönnie!


    – Jayleen, nem ezzel kell most foglalkoznod… – morogta elégedetlenül Stellan.


    − Nem, nem, várj! − Thelma úgy pislogott, mint aki fényképet csináltat az útlevelébe, és tudja, hogy nem lesz jó. − Igaza van!


    Stellan a homlokát ráncolta. Jayleen bátrabban fejtette ki sejtését:


    − Mi a déli félteke legalacsonyabb pontján vagyunk, itt – kezével megformálta a Földet és megmutatta az Amundsen–Scott állomás helyét. − Vagyis, ha a föld alól kapjuk a jelet, akkor az északi féltekén lévő detektornál − csúszott felfelé az ujja a láthatatlan gömbön − ugyanannak a jelnek az égből kellene érkeznie, tehát elveszne a légköri neutrínók hátterében.


    Stellan és Thelma egymásra néztek. Thelma közelebb állt hozzá, és Jayleen érezte, hogy az asszony megfeszül. Stellannak néhány másodperccel többre volt szüksége, hogy felfogja azt, amit Thelma és Jayleen már értett: ha a két féltekén található neutrínóobszervatóriumok egyidejűleg rögzítik az erőteljes neutrínóáramlatokat a föld alól…


    − Az anyját! − a férfi a kávét az orrlyukain keresztül köhögte ki. − A Föld magja?


    – Hovatovább, annál rosszabb – sóhajtott lemondóan Springfield.


    − Valami a magban? – bugyogta a képernyőről Cudzsihara.


    Thelma olyan arckifejezéssel bámult a lába alá, mintha arra várna, hogy megnyílik alatta a föld.


    − Igen. Talán. Nem tudom.


    − Mégis mi? − kérdezte megint Stellan.


    − Nem tudom! – ismételte a nő. − Egész életemben az eget néztem. Nem tudom, minek kell történnie a Föld magjában ahhoz, hogy ennyi neutrínó repüljön ki belőle!


    − Kérdezzük meg a szakembereket − javasolta Springfield. – A… geológusokat? Ez a geológusok kompetenciájába tartozik, nem?


    Thelma a fejét rázta.


    − Kétlem, hogy a geológusok többet tudnak nálunk a nagy energiájú neutrínókról.


    − Várjanak! − Jayleen felemelte az ujját. Mégis úgy döntött, hogy beviszi az adatokat az iránymeghatározó alprogramba, kiszámította az irányt, és most egy párbeszédpanelre meredt a képernyő sarkában.


    − Mi van? − kérdezték mind egyszerre.


    − Ez nem a mag.


    − Hogyan? − Thelma fölé hajolt.


    − Kiszámoltam az első ütközés vektorát. Az érkezési pálya negyvennyolc fokos szöget zár be a bolygó tengelyével.


    Az adatközpont egy percre csendbe borult: mindenki igyekezett megemészteni a hallottakat. Négy neutrínódetektor a Föld különböző pontjairól nagy energiájú neutrínók kitörését észlelte. Első pillantásra ez csak akkor lehetséges, ha a neutrínók a Föld magjából származnak. Mivel a Jégkocka a sarkon helyezkedik el, vagyis a bolygó tengelyén, a beérkezési szögnek ebben az esetben a nullával kell egyenlőnek lennie, vagy a nullához maximálisan közelinek. A szög azonban sokkal nagyobbnak bizonyult, így a neutrínók nem a magból repültek ki, és ez azt jelentette, hogy… Üveges szemek, zavart tekintetek, szorosan összepréselt ajkak − senki sem tudta elképzelni, hogy ez mit is jelent.


    − Négy egyidejű villanás az égi szféra különböző pontjain? − dünnyögte Katya.


    – Lehetetlen – csattant fel Barrett.


    – Elméletileg a forrás lehet egy – mondta különösebb meggyőződés nélkül Moromao –, és úgy van elhelyezve, hogy jeleket küldjön nekünk a föld alól.


    Ezt persze nehéz elképzelni…


    − De ellenőrizni lehet! – élénkült fel Katya.


    Megfordult és franciául szólt valakihez, aki a kamera látóterén kívül esett. Egy pillanat múlva egy középkorú, laborköpenyes nő hozott Katyának egy földgömböt és egy csomó rögzíthető drótot. Katya egy ideig ügyködött, különböző szögekből drótokat szúrt a földgömbbe, végül levonta a következtetést:


    − Lehetetlen. Három detektor esetében még lehet találni néhány pontot, ahonnan a jelek a föld alól jönnének, de bárhogy is forgatom − mutatta a földgömböt a kamerába Katya −, ha négy detektor van, az egyikre a neutrínók az égből érkeznek.


    Tehát a jel nem a Föld magjából származik… de nem is az űrből.


    − A forrás a föld alatt van, de nem a magban? − tételezte fel Stellan.


    – Tiszta fantasztikum – horkant fel Thelma.


    − Nem több mint kétszázezer rögzített ütközés – kontrázott Stellan.


    – Vagyis, ha a magból érkeznének, az nem lenne fantasztikum – morogta Springfield.


    – Nem, nem – rázta a fejét Thelma. − Lennie kell itt még valaminek.


    Sherman Springfield hirtelen felkiáltott:


    − Lassul!


    – Nem – tiltakozott Stellan.


    – Gyengül – erősködött Springfield. – Nálam egyre gyengébb.


    – Nálam is – tette hozzá Cudzsihara.


    A mondatok csak úgy záporoztak. Thelma a halántékára szorította a tenyerét, majd a képernyők felé hajolt.


    – Dr. Cudzsihara, dr. Springfield, Katya – szólalt meg olyan hangon, hogy a viták elcsitultak. − Korábban egyes eseményekkel volt dolgunk, és az irány meghatározásánál egy olyan égitestről beszéltünk, amelyik a neutrínó forrása lehetett: egy kvazár, szupernóva vagy távoli galaxis. Most egy áramlattal van dolgunk, és ha az áramlat forrása az űrben található, a fotoszenzorok által rögzített iránynak változnia kell, mert a Föld forog. Vagyis két tetszőlegesen kiválasztott esemény vektorai eltérőek lesznek. De ha a forrás vagy források a Föld belsejében vannak, akkor velünk együtt forognak, és a rögzített vektor nem fog változni, akármeddig is figyeljük az áramlatot. − Végignézett a képernyőkön lévő arcokon. − Értik?


    – Igen – bólintott Moromao.


    − Több, időben eltérő ütközés esetén kell meghatároznunk, hogy a neutrínók milyen irányokból érkeztek a detektorokhoz.


    – Már dolgozom rajta – válaszolta Katya.


    – Én is – Jayleen aktiválta a billentyűzetet, az ujjai csak úgy repdestek fölötte.


    Egy darabig csend volt. Springfieldnek igaza volt: az áramlat csendesedett, a zúgás töredezetté vált, végül különálló hangokra bomlott.


    Jayleen csak azután vette észre a hangjelzések változását, miután végzett a számításokkal, és most az ajkába harapva bámult a képernyőre.


    − Mi a helyzet? − Thelma ujjaival a szék támláján dobolt. − Stabil a vektor? Vagy változik?


    Jayleen nyelt egyet. Hogy is mondta Springfield? „Hovatovább, annál rosszabb.”


    − Sem ez, sem az.


    − Tessék? − Thelma úgy megszorította a szék támláját, hogy az ujjai beleroppantak.


    Stellan felnyögött. Jayleen magyarázni kezdett:


    − Hárompercnyi különbséggel történt két eseményt mértem meg. A vektorok különbözőek, de… Az első neutrínó valószínű forrása az Aliot a Nagy Göncölben. A második forrása az Alcor a Nagy Göncölben. A szögtávolság közöttük nyolcszázad radián.8 Pontosabban négy fok, huszonkilenc perc, harmincöt másodperc.


    A párbeszédpanel alján lévő számra mutatott: 4°29’35’’.


    − Három perc? – pontosította Thelma Barrett.


    − Igen.


    A nő káromkodott: a felújított Jégkocka hibája nem haladta meg a három ívmásodpercet. A Föld tizenöt fokos sebességgel forog óránként, három perc alatt háromnegyed fokkal mozdul el, ezért az események közötti négy és fél fokos különbséget sehogyan sem okozhatta a bolygó mozgása, és még kevésbé a detektor hibája.


    − Mi a fenét jelent ez? − Stellan összezavarodott.


    – A forrás nem itt van, hanem az űrben, és… − Thelma úgy megszorította a székét, mintha le akarna törni belőle egy darabot. − És ez nem forrás. Források. Legalább kettő a mi szektorunkban, az északi féltekén.


    – Három − Jayleen folytatta az adatok bevitelét a számítógépbe, és meghatározta egy másik neutrínó irányát −, nem, várjunk csak, nem három! − Stellan és Thelma egy pillanatra felélénkült, azt remélve, hogy Jayleen mindjárt azt mondja, tévedett és valójában csak egy forrás van, de ehelyett a lány azt mondta: − Már négy. − Szünet. Jayleen ujjai a billentyűzeten röpködtek. − Öt. Hát, valójában a feldolgozott jelek mindegyike a csillagos ég más-más pontjáról érkezett.


    − Szögtávolságok? – kérdezte megtört hangon Thelma.


    − Minden objektum közel van, de a köztük lévő távolságok nagyobbak annál, amit a Föld forgásával lehetne megmagyarázni. Egy pillanat – Jayleen megmutatta a listát a képernyőn. − Tehát, Ferkad, vagyis a Kis Göncöl Gammája. A kék csillag HD 147 321 a Kis Göncölben. Eta Draconis. A következő… ööö… Tizenegyedik a Kis Göncölben. Edasich, avagy Iota Draconis. Az NGC 6217 galaxis a Kis Göncölben… Tuban, vagy Alpha Draconis… Aldhiba, szintén a Draco csillagképben… Tovább?


    – Nem – Barrett kezével takarta el a száját −, Katya, nálad mi van?


    Trottier a kamerába nézett.


    − A Lambda a Páva csillagképben.


    Thelma idegességében a combjára ütött.


    − De hát ez a csillagos ég ellenkező oldala!


    – Az NGC 6752 gömbhalmaz – mondta Katya.


    − Az hol van?


    − Szintén a Páva csillagképben, de túl messze van a Lambdától ahhoz, hogy indokolja a mérési hibát… HD 190 984 csillag − ugyanott.


    Sherman Springfield is megszólalt.


    − A Kígyótartó Deltája.


    − A fenébe! − Thelma levegő után kapkodott.


    Utolsónak dr. Cudzsihara szólalt meg a Super-Kamiokandéból:


    − M104 Sombrero-galaxis a Szűz csillagképben… NGC 4697 galaxis a Szűz csillagképben… HD 103 774 csillag a Holló csillagképben.


    Úgy tűnt, az egész kozmosz lángokban áll.


    Barrett űzött tekintete a monitorokon ugrált.


    – Mi a fene folyik itt? − rázta meg az adatközpont állott levegőjét remegő hangja. Thelma úgy forgatta a fejét, mintha azt várná, hogy valaki átadja neki a „Mit tegyünk, amikor az égbolt lángokban áll?” című kézikönyvet. − Tehát több tucat különböző pontról észlelt neutrínóáramlatot rögzítettünk, amely öt nagyságrenddel meghaladja a szokásos értékeket? – Jayleenre nézett, majd Stellanra és megismételte: − Mi a fene folyik itt?!


    Jayleen hallgatott. Egyre ritkábban érkeztek jelzések az újabb ütközésekről, és a lány a tetőről lehulló cseppekre gondolt egy őrült felhőszakadás után.


    – Spica a Szűz csillagképben – törte meg a csendet Moromao hangja.


    Thelma üres tekintete végigsiklott a monitoron.


    − Ez a Szűz csillagkép legfényesebb csillaga. Ha nem tévedek, most éppen felettünk van. Meg is nézhetjük.


    – Túl világos van odakint – tiltakozott Jayleen –, nem fogunk látni semmit.


    Thelma nem bírt szabadulni saját gondolatai sodrásából, öt másodperc is eltelt, mire megszólalt.


    – Kétszázezer ütközés… Nem tudom, mi történt ott – mutatott ujjával az ég felé –, de attól tartok, hogy amikor ezeknek a fénye eléri a Földet, ahelyett, hogy azon aggódnánk, vajon látunk-e valamit, azt kell majd kitalálnunk, hova bújjunk, hogy ne égessen el minket. − Rövid szünet után az asztalra mutatott: − Kié ez a tablet?


    Jayleen azt válaszolta, hogy az övé, és Thelma, miután felkapta a kütyüt, meglepően gyorsan kibicegett az adatközpontból.


    − Hova megy? – kérdezte Stellan.


    Jayleen megvonta a vállát. Az állomásvezető felállt és kinézett a folyosóra.


    − Ha jól látom, kiment.


    − Nála van a tabletem − bökte ki Jayleen.


    − Aha − Stellan átlépte a küszöböt és Thelma után indult.


    Jayleen egy darabig ült, bámulta a monitorokat, ahonnan Katya Trottier és Cudzsihara Moromao nézett vissza rá, majd ő is felugrott.


    Miután felvették a mellényt, Stellan és Jayleen kimentek a lakóépületből a jégre. Thelma félszáz méterre állt a bejárattól, kinyújtott kezében tartotta a tabletet és vezette végig a horizonton. Amint közelebb ment hozzá, Jayleen észrevette, hogy elindított egy alkalmazást az éjszakai égbolt vizsgálatához. A csillagok nem látszottak, de a mobilkövetőnek nem is volt szüksége rájuk. A dátum, a GPS-koordinátái és a tablet tájolása alapján lerajzolta a képernyőre a csillagképek térképét és mutatta a látható bolygók helyét.


    Thelma egy fényes folthoz közelítette a gépet a horizonton, az Oroszlán és a Mérleg között a képernyőn egy ötszög jelent meg, amelynek négy csúcsához töredezett vonalak kapcsolódtak. Középen a Szűz felirat világított. A csillagkép felét elrejtette a horizont, a láthatár alatti vonalakat pedig szaggatott vonallal mutatta az alkalmazás.


    − Tévedtem − fújtatott Thelma −, a Szűz túl alacsonyan van, a Spica a horizont alatt. − A válla fölött Jayleenre meredt. − Miket mondtak még?


    – Ööö… – ráncolta a homlokát Jayleen −, valami a Holló csillagképben.


    Thelma addig emelte lassan feljebb a tabletet, amíg rátalált egy Holló feliratú egyszerű négyszögre.


    − Disznóság, a Holló éppen afölött van, ahol most a Nap áll.


    – És a Páva – jutott eszébe Jayleennek −, Trottier azonosította a Lambdát a Páva csillagképben.


    A Páva csillagkép a fejük felett volt. Thelma a tabletet az égboltnak arra a részére irányította, ahol megjelent a Páva felirat. Az alkalmazás egy olyan csillagképet rajzolt a szürke háttérre, amely egy háromszögből, egy ötszögből és három szakaszból állt, körökkel jelölte a csillagok helyét, feliratozta őket: Páva, Béta, Delta, Lambda stb.


    – Itt van – suttogta Barrett −, a Páva Lambdája.


    Jayleen Honkala és Stellan Young mozdulatlanul állt a zilált asszony két oldalán, aki mintha imádkozna, a feje fölé emelte mindkét kezét. Mindhárman fejüket hátrahajtva hol a képernyőre, hol a sarki égre szegezték tekintetüket, oda, ahol a nyomkövető egy kört rajzolt λ Páva aláírással. Alig vettek levegőt. Nyári zivatarok váltanak ki az emberből hasonlót: megállsz az ablaknál, várod a villámlást, hogy mindjárt kettéhasítja az égboltot… de nem villámlik. Múltak a percek, Thelma elfáradt, többször megcserélte a kezét, nem akarta leereszteni a tabletet, de semmi sem történt. Az égbolton az ilyenkor szokásos szürkeség honolt: túl sötét volt az árnyékokhoz, túl világos a csillagképekhez.


    Az Edward-tó felett, Közép-Afrikában. 3 óra 43 perccel az Amundsen–Scott állomáson rögzített neutrínókitörés után


    A Turkish Airlines Airbus A650-es teherszállító gépe már majdnem négy órája repült. A TK43-as járata üresen tért vissza Johannesburgból Isztambulba. A bal oldali, parancsnoki székben Alara Tajfur, egy zöld szemű, barna hajú, rendkívül vékony ajkú, negyvenöt éves nő ült. A másodpilóta, akivel az elmúlt nyolc évben repült, nemrég ment nyugdíjba, és helyét két hete a harmincéves Erdem Menderes foglalta el. Hétfőn reggel hagyták el Isztambult, vegyszereket, gyógyszereket és mezőgazdasági gépek alkatrészeit szállították a Dél-afrikai Köztársaságba, és már úton voltak visszafelé, üresen: a dél-afrikai kormány kitartott a járvány végéig, de még nem volt mit exportálni az országból.


    A lenyugvó nap vörösen ragyogott. Egyetlen felhő sem volt az égen. A gép olyan simán repült, hogy úgy tűnt, meg sem mozdul.


    Erdem merengve, álmosan nézett maga elé. Alara, nyakát megfeszítve, a kabin jobb oldali ablakán keresztül nézett ki. Korábban, a clodis előtt sokszor repült erre.


    – Ott – nyújtotta ki a kezét.


    − Hol? − fordult meg a másodpilóta.


    − Keleten. Látod?


    Erdem csak a trópusi erdő zöld szövetét látta.


    – Három évvel ezelőtt ott egy nagy város állt – magyarázta Alara. − Mbarara. Regionális központ. És most mindent benőtt a természet.


    A másodpilóta meresztette a szemét, de nem látott semmit.


    − A hőmérséklet miatt hagyták el?


    − Nem.


    Erdem a képernyőn látható térképre pillantott: egy apró repülő haladt át az Edward-tó feliratú kék folt fölött, és közeledett a 0° szélességet jelölő vonalhoz.


    − Magán az Egyenlítőn vagyunk.


    − Igen, de alattunk a Kelet-afrikai-fennsík fekszik. Egy kilométer magasan a tengerszint felett, néha több. Plusz ott vannak körös-körül a hegyek. Ott, elöl – mutatott Alara észak felé – a Rwenzori-hegység, még emlékszem a hóra a Stanley-csúcson. Arrébb van a Virunga-hegység, amott meg − a kezével kicsit keletebbre mutatott − az Imatong csúcsai. Ott meg Dél-Szudán. Vagyis az egykori Dél-Szudán.


    A gyilkos hőség első hulláma már a 2120-as évek elején elérte a Kongói-medencét. Öt év alatt a trópusi erdő takarásában már plusz ötven fokra melegedett a levegő, és a városokban még éjszaka sem esett a hőmérséklet harminc Celsius-fok alá. Az elmúlt évtized során a nedves és forró légtömegek egyre gyakrabban törték át az Uganda nyugati határát szegélyző hegyláncot, és öntötték el a Kelet-afrikai-fennsík középső részét. A levegő hőmérséklete felugrott plusz negyven fokra, és az időjárás hetekig nem enyhült. Ennek ellenére a clodis-járvány kitörése előtt az ugandaiak úgy-ahogy megvoltak.


    − Akkor miért mentek el az emberek?


    Alara megvonta a vállát.


    − Nem tudom. – Barátnője a humanitárius konvojok diszpécsereként dolgozott Kenyában, és azt mondta, hogy az ugandai egészségügyi rendszer a járvány első hulláma után összedőlt. Amikor az emberek az utcára vonultak, az akkori elnök, Busara Adongoh Tanzániába menekült, és minden összeomlott. Azután Ugandáról már csak műholdfelvételekből értesültek. Mostanra a helyzet normalizálódott. A Nemzetközi Légi Szállítási Szövetség ismét felvette Kampalát az aktív repülőterek listájára, illetve az ENSZ néhány napja bejelentette az átmeneti kormány létrehozását. − Szerintem nekik nincs lehetőségük elküldeni valakit, hogy kiderítse, mi történik nyugaton. − Alara ismét megvonta a vállát. − És nem biztos, hogy az emberek elmentek.


    Erdem az ablakhoz hajolt. Kelet felől közeledett a sötétség, és ebből a magasságból a tó vize piszkosszürkének tűnt.


    – Képzeld el, hogy itt kell landolnod – morogta Erdem.


    − Mi a csudáért?


    – Hát – Erdem érthetetlen mozdulatot tett a kezével –, hirtelen történik valami, és le kell szállnunk a géppel.


    − Mert, például, mi történik?


    − Mondjuk, meghibásodik a hajtómű.


    Alara gyanakvó pillantást vetett rá. Arra gondolt, hogy megkérdezi tőle, utoljára mégis mikor hibásodott meg bármelyik hajtómű repülésszimuláción kívül, de végül így szólt:


    − Van elég üzemanyagunk ahhoz, hogy egy hajtóművel is elérjük az Északi-sarkot.


    − Egyszerűen csak képzeld el. − Erdem tekintete a bokrokkal benőtt tó partját pásztázta. − Korábban New Yorkba repültem, és állandóan ezen törtem a fejem. Főleg éjszaka. Mi van, ha ez lesz, mi van, ha az lesz? Különféle helyzeteket modelláltam, végigpörgettem a fejemben, mit fogok csinálni. Mi van, ha az Atlanti-óceán közepén leállnak a hajtóművek, és le kell szállni a vízre? Mi van, ha villám csap egy felhőbe? Mindig magabiztosabbnak éreztem magam a földön. Valahogy így… − Amikor észrevette Alara rászegeződő tekintetét, Erdem hozzátette: – Hiszen nem tanítottak minket vízen landolni.


    Alara megrázta a fejét, és egész lényével azt kérdezte: akkor mi a fenének lettél pilóta? Erdem folytatta:


    − Arról beszélek, hogy amikor a föld felett repülsz, szükség esetén találsz helyet a leszálláshoz. Ott egy csomó repülőtér a közelben, egy autópálya, egy mező is megteszi. De most…


    − Mi van most?


    Az alattuk lévő dzsungel felé biccentett.


    – Még ha szerencsénk lesz és le is szállunk, megsülünk, még mielőtt megmentenek minket.


    Az Edward-tótól nyugatra és északra több mint háromezer méter magas hegyek emelkedtek a magasba. Alara tudta, hogy kényszerleszállás esetén a hőguta nem fenyegetné őket, de nem ezt mondta, inkább ugratta a társát:


    – Vagy a szélsőséges iszlamisták megtalálnak és levágják a fejünket.


    − Azt mondtad, nincs alattunk senki.


    − Mbararában nincs senki. Alattunk pedig hegyek vannak. A meleg ott biztosan nem probléma.


    Erdem a kijelzőre nézett. Az Edward-tó lassan csúszott lefelé a képernyőn.


    − A meleg, az még csak hagyján, no de az iszlamisták?


    − A hegyekben a hőmérséklet megfelelő az élethez, és nagyon valószínű, hogy a pandémia ide nem jutott el.


    − Komolyan mondod? – bámult rá Erdem. − Lehetnek lent iszlamisták?


    Alara északra nézett. Több százszor repült erre, és saját szemével látta, ahogy Uganda egykor termékeny északi földjét lassan, de kitartóan nyeli el a sivatag.


    − Dél-Szaharában már nem bújhattak el, vagy fel északra, a Földközi-tenger partjára, vagy ide, délre jöhettek. És valahogy nem hallottam arról, hogy a járvány idején Kairót vagy Alexandriát kalasnyikovokkal felfegyverzett szakállas férfiak támadták volna, vagy géppuskával felszerelt harci járművek.


    – Ne már… − Erdem elfordult.


    Hogy elrejtse önelégült mosolyát, Alara végighúzta ujjait az ajkán.


    A következő pillanatban a fedélzeti komputer figyelmeztető jelzést adott, és a kabinban megváltozott a zaj. Mindkét pilóta a vezérlőpulton lévő kijelzőkre meredt. A MOTOR 1 felirat alatti függőleges mutató − a bal oldali hajtómű teljesítményjelzője – lefelé mozgott, és végül vízszintes vonallá zsugorodott.


    − Az egyes hajtómű leállt! – kiáltotta Erdem.


    Alara nem volt babonás, de most úgy bámult a másodpilótára, mintha arra készülne, hogy kitépje a nyelvét. A falra festette az ördögöt!


    A gép megdőlt, majd helyrebillent – az automata kompenzálta a tolóerő elvesztését, a bal oldalon a csűrőkormányok kompenzálták a gép bedőlését. Alara kinézett az ablakon és alaposan megvizsgálta a hajtóművet. Látható sérülés nem volt. Visszanézett a kijelzőre. Nem jött jelentés meghibásodásról, tűzről vagy rövidzárlatról. Az üzemanyag-mennyiség elegendő, a szivattyúk rendesen működnek, az üzemanyagnyomás normális. A botkormányra helyezte a kezét, felkészülve rá, hogy átvegye az irányítást, ha a robotpilóta lekapcsol.


    Erdemre maradt a kommunikáció a légi irányítóközponttal Alexandriában. A férfi beállította a kommunikációs frekvenciát és megnyomta a rádióadó gombját:


    − Pan-pan, pan-pan, pan-pan,9 TK43… Alexandria-kontroll, itt a TK43, hall engem? Vétel!


    Eltelt néhány másodperc, majd az egyiptomi légi irányító válaszolt:


    − TK 43, vétel.


    − Nekünk… öö… Vészhelyzet van. Az egyes hajtómű leállt.


    − Adja meg a pozícióját.


    A kommunikáció és az adatforgalom műholdon keresztül zajlott, de a TK43 még mindig túl messze volt ahhoz, hogy a légi irányító lássa a radaron.


    − Most repültünk át az Egyenlítőn.


    − Értem. A döntésük?


    Erdem Alarára meredt. Nyugaton a Kongói-medence. Északon a halott Szudán, a núbiai és az egyiptomi sivatag. Visszafordulni nincs értelme. Kairóig vagy Alexandriáig még négy óra repülés. Vagy több is, mivel csak az egyik hajtómű működik.


    − Entebbe – Alara úgy döntött, hogy nem kockáztat −, kampalai repülőtér.


    Erdem megnyomta a rádióadó gombját:


    − Alexandria-kontroll, itt a TK43. Kampalában, az Entebbei repülőtéren szeretnénk leszállni. Ha lehet, persze.


    − TK43, értettem, felveszem a kapcsolatot a kampalai légi irányítóval.


    Alara leeresztett maga elé egy átlátszó műanyagból készült HUD-ot, vagyis egy kijelzőt, amelyen a gép ellenőrző és figyelmeztető rendszerei egy ellenőrző listát jelenítettek meg hajtóműhiba esetére. A HUD beállítása közben hozzáért az ablakhoz és azonnal elrántotta a karját: mintha forrásban lévő vízbe mártotta volna a könyökét. Alara a homlokát ráncolta, felemelte a kezét és mind az öt ujjával megérintette az üveget. Ujjait átható, fájdalmas jeges áramütés járta át. Alara felszisszent. Az üveg olyan hideg volt, hogy egy másodpercig sem bírta rajta tartani a kezét.


    − Mi a baj? − kérdezte Erdem.


    Alara ellenőrizte a külső hőmérsékletet: −72 °C. Összevonta szemöldökét. Mínusz hetvenkettő!


    − A hőmérséklet…


    − Mi? − értetlenkedett a másodpilóta.


    A gép megremegett: a nyugalmas repülésnek vége szakadt.


    − Nézd! − miközben Alara a kijelzőre mutatott, a hőmérséklet még egy fokkal lejjebb kúszott. −73 °C.


    – Ah… – Erdem tátott szájjal mozdulatlanná dermedt.


    Alara a magasságmérőre nézett. Az Airbus 33 000 láb, vagyis 10,06 kilométeres magasságban repült, és ezen az Egyenlítő feletti magasságon a hőmérséklet általában nem esik −35 °C alá. Egyébként néhány perccel ezelőtt ilyen is volt.


    – Ez hiba – mondta Erdem.


    − Érintsd meg az üveget.


    A másodpilóta odatette és azonnal el is rántotta a tenyerét.


    − Basszus!


    Abban a pillanatban frissült a kijelzőn az érték: −74 °C.


    − Ilyen hőmérséklet nem volt itt a jégkorszak óta − mondta Alara.


    − Nem értem…


    A légköri zavarok zaja, majd egy hang a fülhallgatóban szakította félbe:


    – TK43, itt a Kampala-torony, mi történt önökkel?


    Az ugandai diszpécser úgy beszélt, mintha tele lenne a szája, és az egész mondatból Erdem először csak azt értette, hogy Kampala-torony.


    − Kampala-torony, itt a TK43, ismételje meg, kérem.


    − Mi történt önökkel?


    − Kampala-torony, az egyes hajtómű leállt, kényszerleszállást kérünk.


    − TK43, értettem… Látom a gépet a radaron. Forduljon jobbra százhúsz fokra, süllyedjen és tartsa a huszonötezer láb magasságot.


    − Kampala-torony, értettem: százhúsz fok, huszonötezer láb.


    Alara beállította az irányító által megadott repülési paramétereket a robotpilóta kezelőpaneljén, a gép kelet felé fordult és ereszkedni kezdett.


    − Oké, megpróbáljuk újraindítani. Készen állsz?


    Mivel Alara vezette a gépet, Erdemnek egyedül kellett volna elvégeznie az újraindítást. De a 650-es az egyre erősebb lökések ellenére tartotta az irányt, és az üres raktér miatt a magasságot is (egy hajtómű teljesítménye elegendő volt a magasság megtartásához), így Alara úgy döntött, hogy segít a másodpilótának.


    – Igen – bólintott Erdem.


    Alara felolvasta a vészhelyzeti ellenőrző lista hajtóműindításra vonatkozó első pontját:


    − Üzemanyag.


    Erdem az üzemanyag-kezelő panel nyomógombja felé nyúlt, amely az egyes hajtóművet a másik üzemanyagtartályhoz kapcsolta, de nem maradt rá ideje. A monoton zúgást mennydörgő dübörgés váltotta fel, és a gép megremegett. A fény a kabinban mintha csökkent volna. Alara felemelte a fejét és rámeredt az ablakra − a szeme mintha falba ütközött volna. A 650-es felhőben repült. Nedves, duzzadt, acélszürke felhőfoszlányok csapódtak az ablakokhoz és a gép törzséhez.


    Az ablaktörlők automatikusan bekapcsoltak és a zavaros vizet szétkenték az üvegen. A pilóták úgy érezték, mintha a gép egy hóvihar kellős közepébe került volna.


    − Ez jégeső? – kiáltott fel Erdem.


    – Nem – szavai alig hallatszottak, Alara kénytelen volt kiabálni −, csak egy felhő… felhőben repülünk!


    Az Airbus úgy rázkódott, hogy Alara fogai összekoccantak, fennállt a veszélye annak, hogy elharapja a nyelvét, a hangja kellemetlenül reszelős volt.


    − Hogy került ide? − Egy másodperccel ezelőtt még teljesen tiszta volt az ég egészen Szudánig. Erdem a kijelzőre mutatott. − Az időjárási radaron nincs.


    Alara a képernyőre tekintett. Erdem igazat mondott: az időjárási radar több tucat mérföldnyire derült égboltot jelzett.


    − Van ilyen… a felhőben túl sok a nedvesség… ahelyett, hogy visszaverné a rádióhullámokat, elnyeli őket, és semmi sem jut el a vevőhöz. A rendszer úgy értelmezi, hogy tiszta tér van előttünk.


    A szeme sarkából észrevette, hogy kint a hőmérséklet még egy fokkal csökkent.


    És ekkor megszólalt az új figyelmeztető jelzés.


    − Mi a…? − Erdem szinte felugrott a székében.


    – A kettes hajtómű – kiáltotta Alara. − A kettes hajtómű leállt!


    − Basszus!


    − Nem hiszem el…


    A robotpilóta egy pillanat alatt lekapcsolt. Alara erősen megmarkolta az oldalsó panelen lévő botkormányt. Erdem megnyomta a rádióadó gombját, és hangos, feszült hangon kiáltotta:


    − Mayday! Mayday! Mayday!


    – TK43? − reagált az entebbei légi irányító.


    − Mayday! Mayday! Mayday!


    – TK43, jelentse a problémáját.


    − Kettes motor leállása!


    − Kettes vagy egyes?


    − Mindkettőt elvesztettük! − üvöltötte Erdem. − Mindkét motort!


    − Ööö…


    − És iszonyatosan ráz!


    – TK43, kényszerleszállást hajthat végre a tizenhetes pályára. Értette?


    A legjobb körülmények között, ezer láb magasságvesztés mellett a gépük három mérföldet, azaz összesen legfeljebb száznyolcvan kilométert tudott repülni. Erdem a térképre meredt és pánikba esett:


    − Nem tudjuk megcsinálni! Entebbe több mint kétszáz kilométer!


    − Nyugodj meg! – szólt rá Alara.


    − Nem fog sikerülni!


    Alara a HUD-ra koncentrált, amelynek tetején egy élénkpiros HAJTÓMŰ ÚJRAINDÍTÁS 1.2 felirat villogott. A pokolba a hideggel és a felhővel, a lényeg, hogy újraindítsák a motorokat!


    – Üzemanyag – jelentette ki határozottan.


    Erdem leblokkolt és nem reagált.


    − Üzemanyag! – ordította Alara.


    Erdem magához tért.


    – Átkapcsolom a másik üzemanyagtartályra – és megnyomta a megfelelő nyomógombot a panelen.


    Alara észrevette, hogy látszik a pára, ami beszéd közben gomolyog elő a szájából.


    − Segédszivattyúk!


    Még két nyomás.


    − Mindkettő bekapcsolva.


    − Hajtóműindító kapcsoló gyújtásra!


    Erdem a feje felett lévő kapcsolóhoz emelte a kezét.


    – Gyújtásra, megerősítem.


    − Gázkarok alapon!


    − Alapgáz − Erdem mindkét kart visszahúzta. − Megerősítem.


    − Sebesség?


    A kijelzőn a REPÜLÉSI SEBESSÉG, kn10 felirattal szemben egy zöld pont égett.


    − Optimális.


    – És… − Alara visszafogta még a lélegzetét is. − Mindkét motor indítása!


    Erdem tisztában volt vele, hogy semmi sem múlik a nyomás erején, ennek ellenére ujjaival olyan erősen nyomta a turbinákat ábrázoló ikonokat a kijelzőn, hogy a körmei elfehéredtek. Végül elvette a kezét és várt egy kicsit – a teljesítményjelzők meg sem mozdultak.


    – Az eredmény negatív!


    − Indítsd a segédhajtóművet!


    Erdem megnyomta az APU11 indítógombot, megvárta a zöld jelzést és azt mondta:


    − Az APU elindult.


    Legalább valami. Így nem maradnak áram nélkül.


    − És a város, amiről beszéltél? − vetette fel Erdem.


    − Mbarara?


    − Igen.


    − Elhagyatott, nincs ott senki.


    Úgy rázkódtak, mintha autóban száguldanának egy nagyon rossz úton.


    − A nem elhagyatott számunkra elérhetetlen. − Erdem kénytelen volt lehajolni, hogy Alara meghallja, amit mond.


    − Van ott leszállópálya?


    Alara nem tudta. De mindegy is volt.


    − Késő van. Ezen a szélességi fokon hirtelen száll le az éjszaka, ha van is leszállósáv, nem lesznek navigációs fények. Nem tudunk leszállni a sötétben.


    Több vészjelzés is megszólalt egymás után.


    − Mi van már megint? − csikorgatta a fogát Alara.


    A monitoron a másodpilóta előtt hibaüzenetek hosszú sora jelent meg. Erdem elkezdte felolvasni őket:


    − GPS-jel elvesztése… Földközelségjelző rendszer elvesztése…


    − Földközelségjelző rendszer elvesztése?!


    Az Airbus fedélzeti számítógépe kétféleképpen határozta meg a magasságot: a nyomás és a terep feletti magasság radarmérése alapján. A második módszer szerint a radarmérésekhez hozzáadták a terep tenger feletti magasságát: ezt az információt a számítógép egy műholdról kapta, amely követte a repülőgép mozgását. A program összehasonlította a két értéket. Ha az értékek eltértek, a számítógép a földközelségjelző rendszer elvesztését jelentette, és a legtöbb automatikus funkciót törölte. Alara tudta ezt, de még soha nem tapasztalt ilyesmit.


    − Biztos meghibásodott az ADR-jeladónk és a GPS navigációs rendszerünk − vélte Erdem −, nulla navigációs adatunk van.


    Tehát a műhold nem látja őket. Alarát a totális magány érzése kerítette hatalmába a sűrű felhőtakaró közepette, amely rázta és lökdöste a gépet. Ezt az érzést egy még erősebb, már-már irracionális vágy követte: meg akart bizonyosodni arról, hogy van még valaki a pilótafülkén kívül, akit érdekel a sorsuk. Megnyomta a rádióadó gombját:


    − Kampala-torony… Kampala-torony… vétel?


    − TK43, vétel.


    − További problémáink vannak… az avionikai rendszereinkkel.


    − Miben segíthetek?


    Erdem anélkül, hogy levette volna szemét a kijelzőről, azt mondta:
− Figyelmeztetés átesés veszélyére…


    A pilótafülkében eltöltött negyedszázad alatt Alara még soha nem hallotta ezt a kifejezést: soha nem állt elő egyetlen olyan helyzet sem, sem normál, sem vészhelyzeti, amikor ezt alkalmazni kellett volna.


    − Kampala-torony, maradjon kapcsolatban − Erdemhez fordult: − Mit mondtál?


    −A sebesség négyszázról közel ötszáznegyven csomóra12 nőtt.
Ezer kilométer per óra. Ha ez így megy tovább, a gép szét fog esni a túlterheléstől.


    − Hogy… Nem… Éreztük volna… − Alara a monitorra pillantott, de rájött, hogy a műholdas kapcsolat nélkül nincs mivel összevetnie a sebességet.


    − Valami van az érzékelőkkel − bökte ki zihálva Erdem. A pilótafülkében lévő hideg ellenére izzadságcseppek gyöngyöztek a homlokán. − A LAR megőrült!


    „Jegesedés − gondolta Alara −, az érzékelőket jég borítja.”


    A diszpécser hangja a fülhallgatóban alig volt hallható a külső zaj miatt:


    − TK43, minden rendben?


    − Kampala-torony, várjon… − Alara előbb ki akarta deríteni, mi a baj a sebességmérő kijelzőkkel, a légi irányító azonban megelőzte:


    − TK43, eltűnt a radaromról.


    Alara és Erdem egymásra néztek:


    − Mi!?


    − Meg tudja adni az… ööö… az irányát? Magasságát? Bármilyen támpontot?


    − Kampala-torony, sűrű felhőben repülünk, a látótávolság majdnem nulla. Az irány… − Alara a kijelzőre nézett és megdöbbent. A navigációs rendszer meghibásodása esetén a fedélzeti számítógép átvált mágneses iránytűre és alapfokú navigációra kényszeríti a pilótát, azonban a kerek navigációs kijelzőn az iránytű összevissza ugrált, és az alatta lévő értékek kaotikusan váltakoztak: 64… 329… 185… 19… Baloldalt egy apró piros felkiáltójel villogott.


    „Az iránytű? Az ördögbe, még az iránytű is?!”


    − TK43… − hívta fel a figyelmet magára a légi irányító.


    Alara vaktában rávágta:


    − Tartjuk a nulla-egy-ötöt − fogalma sem volt, milyen irányba tartanak.


    − TK43, azt mondta, hogy sűrű felhők? A radaromon nem látok felhőket egészen Kisanganiig.13


    − Kampala-torony, hevesen rázkódunk! Szembeszél… − Alara ismét a monitorra nézett és újra elborzadt. Száznegyvenkét csomó! Ezen a bolygón hetven fölött minden hurrikánnak számított. Ez egyszerűen lehetetlen.


    − Oké… TK43, vettem… ereszkedjen… − az irányító motyogása kissé hitetlenkedő volt. − A radar kiváló időjárást mutat. Ezt a műholdas adatok is megerősítik.


    A hajtóművek, a fedélzeti műszerek, a műholdas navigáció, a mágneses iránytű… és most még a légi irányító sem látja őket a radaron Entebbében. Alara a HUD-ra összpontosított. A rázkódástól a szavak elmosódtak, erőltette a szemét, hogy valamit kivegyen. A fedélzeti számítógépek folyamatosan keverték az utasításokat a kijelzőkön, csak egy elem maradt változatlan a lista tetején: AZONNAL KEZDJE MEG A LESZÁLLÁST. Alara félretolta a kijelzőt.


    − Indítsd újra a hajtóműveket − parancsolta Erdemnek. − Ne hagyd abba, amíg legalább az egyik be nem indul. Megpróbálom kimenteni magunkat innen.


    A 650-es annyira rázkódott, hogy a szavak úgy záporoztak a szájából, mintha aprítógép zúdítaná ki őket.


    − Alig kapok levegőt − zihálta Erdem.


    Alara ránézett. A másodpilóta sápadt volt, arca csillogott az izzadságtól, és Alara rájött, hogy neki magának is egyre nagyobb erőfeszítést kell tennie, hogy oxigént juttasson a tüdejébe. A nyomáscsökkenésről nem érkezett figyelmeztetés. Ráadásul nem dugult be a füle, nem volt fejfájása sem, ami a nyomáscsökkenéssel járna együtt. De arra nem volt ideje, hogy elmélyedjen a dologban.


    − Maszkot fel! − Alara bekapcsolt egy kapcsolót a fő kijelzőtől balra.


    Két nagy oxigénmaszk nyílt ki.


    Alara csak akkor értette meg, hogy mennyire szenvedett a légszomjtól, amikor hideg oxigén áradt le csiklandozva a tüdejébe, és a beszűkült látómezeje is kitágult.


    − Gyorsulunk! − Erdem ujjával a kijelzőre bökött.


    − Badarság. Az érzékelőket jég borítja. Felejtsd el!


    − De egyre… egyre magasabban vagyunk!


    Alara a monitor fölé hajolt. A magasságmérő mutatója lefelé mozgott, ami azt jelentette, hogy a gép emelkedik. Hogy történhet ez nulla tolóerővel?


    − Ez őrültség… és ez…


    Ez volt az, ami zavarta. Alara Tajfur tizenhét éves kora óta repült. Vezetett mindent, a vékony szárnyú vitorlázórepülőktől az apró, négyüléses turbólégcsavaros repülőgépeken át az olyan sugárhajtású óriásokig, mint az Airbus A650-es. Erdemmel ellentétben ő tudott repülni, nem csak irányítani egy gépet. És Alara rájött, hogy nem úgy érzi magát, mint egy százhúsz tonnás teherszállító repülőgépben, amelynek meghibásodott a motorja. A leállt turbinák ellenére valami a levegőben tartotta a gépet.


    A következő pillanatban működésbe lépett az automatikus átesésjelző rendszer:


    − Átesés! Átesés! Átesés!


    A kormányvezérlő automatika előrenyomta a gép orrát, leengedte és arra kényszerítette, hogy növelje a sebességet. Az átesésjelzés megszűnt, de egy másodperccel később a hangszóró hátborzongatóan nyugodt, gépies hangon szólalt meg:


    − Sebességtúllépés. Lassíts! Sebességtúllépés. Lassíts!


    Amióta a rendszer közölte vele, hogy az egyes hajtómű leállt, Alara először esett pánikba. Soha − sem a levegőben, sem a szimulátoron − nem hallotta ezeket az utasításokat egymás után. Egyetlen repülőgép sem haladhat túl nagy sebességgel, miközben egyidejűleg a szárnyon áramlásleválást él meg. Ezek egymást kizáró jelenségek.


    − Lassíts! − visította Erdem. Ha tovább gyorsulnak, leszakad a szárny a túlterheléstől.


    A számítógép kiengedte a spoilereket,14 hogy lassítsanak. A gép még erősebben rázkódott.


    − Nem! − Alara néhány billentyű leütésével blokkolta ezt a parancsot, és a spoilerek visszazáródtak.


    − Le kell ereszkednünk − kiáltotta a másodpilóta −, vezesd ki a gépet a felhők közül!


    Alara összeszorította ajkát; a kabinban uralkodó síri hideg ellenére izzadságcseppek csípték a bőrét a szeme körül. Először ki kellett derítenie, hol vannak. Megnyomta az adóvevő gombját.


    − Kampala-torony, itt a TK43, hall engem?


    − T… sor… és… ismétl… dj… te…


    − Kampala-torony!


    A válasz a rádió zúgása volt.


    „A francba.”


    Az oxigénmaszkok beépített mikrofonokkal rendelkeztek, Erdem szaggatott légzése visszhangzott Alara fülében. Ez zavarta a koncentrációban.


    − Indítsd újra a hajtóműveket! − parancsolta.


    Aztán vett egy mély lélegzetet és előrenyomta a botkormányt. A 650-es megremegett, leengedte az orrát és ereszkedni kezdett.


    Egy ponton a számítógép újabb figyelmeztetést adott ki a túlzott sebesség miatt, és Alara hagyta, hogy a spoilerek kissé megemelkedjenek, de nem szakította meg az ereszkedést.


    Fél perc múlva Erdem zihálása megszakadt, és azt mondta:


    − A hajtóművek halottak… Semmit sem tehetek…


    − Központ − sziszegte Alara. Erdem bólintott.


    − Kampala-torony, mayday, mayday, mayday… itt a TK43… Hiába.


    − Próbáld meg Alexandriát.


    − Alexandria központ, mayday, mayday, mayday… itt a TK43, vészhelyzet van… Alexandria központ, itt a TK43, hallanak bennünket?


    A rekedt hang beleolvadt a zúgásba, és Erdem már nem hitte, hogy bárki is meghallja őket.


    Hirtelen az előttük lévő felhők vöröses fénybe borultak.


    − Kijutunk? − lelkesült fel Erdem.


    Alara nem válaszolt, vértelen ajkai hegre emlékeztető, alig látható vonalat alkottak, de kicsit engedett a botkormány szorításán. A gép újra vízszintesen repült.


    Amikor egy pillanattal később kijutottak a felhők közül, Alara felkiáltott:


    − Siktir!15 Láttál már ilyet?!


    A felhők nemcsak szakadtak és foszlottak voltak, hanem úgy néztek ki, mintha egy őrült, dühös istenség tépné őket szét ezerkarmos mancsával. Az örvények egymást korbácsolták és egymásba fonódtak. A kúp alakú, szaggatott szélű örvények először megduzzadtak, majd bezárultak, mintha össze akarnának zúzni mindent, ami a belsejükbe került. Az eget, ameddig a szem ellátott, bíborvörös örvények borították, amelyek baljós, nedvességtől elnehezült felszíne szinte forrt, úgy tombolt. A legsötétebb részekből időnként ólomszerű turbulenciák áramlottak ki, de a szél azonnal lecsapott és visszafújta őket. Egyes darabok mégis leszakadtak és lobogva viharzottak el a repülőgép mellett. Hihetetlen sebességgel.


    Alara előrehajolt, hogy kinézzen az oldalsó ablakon. Gyenge fény hullámzott a szárnyak szélén, Szent Elmo tüzeire emlékeztetve. Alattuk egy másik, vékonyabb és laposabb felhőréteg húzódott, hézagokkal, amelyek alatt élettelen fekete föld látszott. A látvány furcsasága magához térítette Alarát.


    − Hol vannak a hegyek?


    Erdem azt suttogta:


    − Vagy tényleg hatszáz csomóval haladunk, vagy… nem tudom…


    Megfordult és a kijelzőkre nézett. A kijelző egy térképet mutatott, de műholdas kapcsolat nélkül nem tudta meghatározni a helyzetüket. Alara átkapcsolta a radart kereső üzemmódba. A színes magassági térkép helyett egy fekete-fehér domborzat jelent meg a repülőgép körül − a föld a gép alatt. A pilóták tanulmányozni kezdték a tekergő patakok egymásba fonódó vonalát.


    − Hol vagyunk? − kérdezte Erdem.


    − Nem értem… Imatong… − A maszk üvegét dér fedte, Alara az alkarjával letörölte. − A hegyeknek balra, elöl kellene lenniük. Hol vannak?


    Ujjait végigfuttatta a kijelzőn, ráközelített. A navigátor korábban láthatatlan területeket rajzolt ki. Egyhangú síkság terült el előttük. Északnyugaton, a repülőgép mögött hegyláncra emlékeztető valami − változatos domborzat magaslatokkal − tűnt fel.


    − Ott! Mögöttünk.


    − Ez nem az Imatong − rázta a fejét Erdem −, nem kerülhettük volna ki.


    − A hegyek mögöttünk vannak! Meg kell fordulnunk.


    − De hát a nap…


    − Mi van vele? − Alara dühösen nézett társára.


    − Mögöttünk van, nyugaton − a háta mögé mutatott −, szóval végig jó irányban haladtunk.


    − Ha jó irányban haladtunk volna, a Viktória-tó jobbra lenne tőlünk. Túl messzire repültünk!


    Erdem összeráncolta homlokát. Nem lehet. Túl kevés idő telt el. Miután keletre fordultak, a dél-szudáni határon lévő hegyektől csaknem ötszáz kilométer választotta el őket. Hogyan juthattak el oda? Tolóerő nélkül az teherszállító már jóval az első hegycsúcsok előtt a földnek ütközött volna. Úgy tűnt, hogy Alara ezt nem fogta fel.


    − Figyelj, Alara…


    − Fogd be, és indítsd újra a hajtóműveket! − Alara a hegyekre összpontosított, és semmi mást nem akart hallani. − És vedd fel végre a kapcsolatot valakivel.


    Alara úgy gondolta, hogy a napnak mostanra már le kellett volna nyugodnia, de megijedt attól a ködös mélységtől, ahová ez a gondolat vezetett, és kizárta a tudatából.


    − Mondd meg nekik, hogy visszamegyünk Kampalába… mondd meg nekik, hogy ereszkedünk, és… adják meg az irányt.


    Erdem megnyomta a rádióadó gombját, de egy szót sem szólt. A felhők résein át a dél felé elterülő, rózsaszínes fénnyel megvilágított ismeretlen sziklás sivatagot nézte.


    − Istenem, miért van ilyen hideg? − Alara nehezen lélegzett. Először azt hitte, hogy a tartályból kifogyott az oxigén, de aztán rájött, hogy a kilélegzett nedvesség fagyott rá az oxigéncső falára, és majdnem teljesen elzárta a nyílást.


    Alara megrázta a maszkot. De ez sem segített. A kijelzőre pillantott. Kint −89 °C volt. Százhatvan csomós ellenszél. Ilyen nincs. A gondolatok az oxigénhiányos agyában úgy pislákoltak, mint a bármelyik pillanatban kialudni kész villanykörték. Levette a maszkját, de rájött, hogy a pilótafülkében még kevesebb az oxigén, és visszavette. Miért? Már elég alacsonyan vannak, és a nyomáscsökkenés ellenére is szabadon kellene lélegezniük. És ez a hideg… és a szél… és… Alara tekintete a repülőgép fölött villódzó felhőfoszlányokra tévedt. Gyors. Túl gyors. Mi van, ha a repülőgép külső érzékelői nem hazudnak? Ilyen erős ellenszél elég lenne ahhoz, hogy a tolóerő nélküli gépet a levegőben tartsa. De ha ez így van, és a szembeszél tartja őket, ha megpróbálnak megfordulni, a szél oldalba csapja őket, és… Akkor mindennek vége. Lezuhannak.


    A félelem a gyomrában egyre nőtt. Izzadt a tenyere, amellyel az oldalsó fogantyút markolta. Alara nem tudta, mit tegyen. A nyugatra lévő hegyvonulat távolodott.


    − Visszafordulok − hörögte −, jobbra fordulok…


    Előre és jobbra kormányozta a gépet. A pilótafülkéből a jelek a szárnyvégeken lévő csűrőkormányokhoz és a függőleges vezérsíkon lévő oldalkormány lapátjaihoz mentek. A 650-es megdőlt és fordulni kezdett.


    Vörösen izzó fény árasztotta el a pilótafülkét. Erdem Menderes nyakát behúzva nyugat felé nézett, ahonnan ez a fény jött, és hirtelen felkiáltott:


    − Alara, nem! − Az ablakon kívülre mutatott valamire. − Az nem a nap!


    − Hogyan?


    Szeme sarkából még érzékelte a felhők között azt a fekete foltokkal tarkított korongot, amely inkább egy ráncos, sárgás-narancssárga sejtnedvüregre emlékeztetett, amikor mintha egy óriási baseballütővel csaptak volna a repülőgépre. Az oxigénmaszkok lerepültek az arcukról, a lökéshullám végigdübörgött a gép törzsén, a raktérben pedig valami éles, fémes zajjal összetört. A 650-es majdnem a hátára fordult, piros hibajelzések tucatjai villogtak a kijelzőn, és a hangszórókból hangos figyelmeztetés szólt:


    − Átesés! Átesés! Átesés! Átesés!


    A gép teljesen jobbra dőlve, egyensúlyozva lebegett egy darabig, majd zuhanni kezdett. A fedélzeti számítógép szenvtelen kántálása folyamatosan figyelmeztetett az átesésre, és a gép, mint egy darab kő, zuhant a fekete föld felé.

    Amundsen–Scott antarktiszi állomás, Déli-sark
2141. szeptember 21.


    A rendkívüli neutrínókitörésről egész nap vitatkoztak.


    Dr. Young fel volt spannolva. Dr. Barrett csak azért hagyta el a videókonferencia termét, hogy kimenjen a mosdóba. Vitatkozott dr. Springfielddel és dr. Cudzsiharával és egy tucat más tudóssal a további teendőkről. Jayleen és Katya megpróbálták értelmezni a neutrínóteleszkópok gigabyte-nyi adatait. Huszadikán este a feszültség alábbhagyott. Az első nap, amelynek során a legádázabb viták zajlottak, a semmivel ért véget. A tudósok nemcsak a kitörés okában, de még a nevében sem értettek egyet. Az egyetlen dolog, amit aznap sikerült elérniük, az volt, hogy kapcsolatba léptek a Pellegrini Gamma-obszervatórium Caltech gravitációs hullámdetektorának vezetőivel és a Deep Space Habitat állomás röntgenteleszkóp-komplexummal, és kiderítették, hogy egyik obszervatórium sem rögzített semmilyen rendkívüli jelenséget.


    A Jégkocka is hallgatott a kitörés óta.


    Egy órával éjfél után Thelma Barrett és Stellan Young elmentek aludni. Jayleen is elvonult a szobájába, de nem bírt elaludni. Mindenféle gondolatok cikáztak az agyában. Egy darabig nyitott szemmel feküdt, aztán visszatért az adatközpontba, és tovább szöszmötölt a detektor adataival.


    Jayleen keresett a neten egy egyszerűsített térbeli modellt a Földről, feltöltötte egy grafikus szerkesztőprogramba, majd négy órán át, mint egy sebész, aki nyitott szívműtétet végez, adta hozzá azokat a vonalakat, amelyek mentén a neutrínók repültek. Nemcsak a Jégkockáról, hanem más obszervatóriumokról is.


    4:47-kor felkelt a nap, de Jayleen ezt nem vette észre. Nem sokkal később végzett a számításokkal, majd negyedórán át nyughatatlanul lődörgött az állomás üres folyosóin. Jayleen felfedezett valamit, és azt mindenáron meg akarta osztani valakivel. Többször is megközelítette Thelma ajtaját, de nem mert bekopogni.


    Végül, miután rájött, hogy reggeli előtt valószínűleg nem fog senkivel sem találkozni, visszakullogott a szobájába. Aludni nem akart, bement hát a fürdőszobába, és addig állt a forró zuhany alatt, amíg a mellkasa és a válla rákvörös nem lett, az ujjhegyén a bőre pedig ráncos. Miután megmosta a fogát, jól megnézte magát a tükörben. Fakó szemek, agyonharapdált ajkak, a homlokán egy ér majd szétpattan. Talán mégis szundítani kellene egyet. Legalább megpróbálni. Ekkor egy ajtó csapódott a folyosón. Jayleen kirohant a fürdőszobából, és még éppen időben tapasztotta fülét az ajtóra ahhoz, hogy meghallja a csoszogó lépteket. Megvárta, amíg a lépések elhalnak, és kinézett. Thelma Barrett elbicegett a folyosó végéig és a második emeletre vezető lépcső felé tartott. Jayleen gyorsan felöltözött, felkapta a tabletet és elindult felfelé.


    Hat óra öt perc volt. Ilyenkor az állomás szakácsa még nem állt munkába, és az ebédlő üres volt. Jayleen megtorpant. Thelma készített magának egy csésze kávét, leült az asztalhoz és egy szendvicset majszolt. Jayleen köhintett, hogy jelezze jelenlétét. Az idős asszony nem reagált. Jayleen közelebb lépett és megszólalt:


    − Szabad…


    Az ebédlő ablakai a Csendes szektorra néztek, és ott nem volt más, csak jeges buckák. Thelma úgy nézett ki az ablakon, mintha ebben a pillanatban semmi más nem érdekelné, mint a közöttük elterülő komor árnyékok.


    − Mit akarsz? − Az öregasszony még csak a fejét sem mozdította.


    − Én…


    − Mit szabad? Leülni? Hozni egy széket? Meg akarsz kínálni még egy kávéval? − Az arca szürke volt, mint azoknak, akik nem kapnak elég levegőt. − Nem vagyok gondolatolvasó, Honkala.


    − Beszélni szeretnék önnel.


    − Hát beszélj − Thelma a körmével kipiszkált egy darab sonkát a fogai közül.


    − Leülhetek?


    Jayleen már ült le a székre, amikor Thelma élesen felkiáltott:


    − Nem!


    Jayleen úgy ugrott fel, mint aki megégette magát.


    − Csak vicceltem. Ülj le!


    − Arról akarok beszélni, ami tegnap történt − ült le Jayleen a szék szélére.


    − Na − Thelma közömbös pillantást vetett rá.


    − Kiszámoltam egy-két dolgot… amíg mindenki aludt.


    Thelma Barrett nem szólt semmit, de amikor Jayleen ránézett, rájött, hogy ő sem hunyta le a szemét az éjjel. A lány rövid hallgatás után folytatta:


    − Egész éjjel próbáltam rájönni, honnan jöttek a neutrínók.


    − Nem vagy egyedül.


    − Az egyetemen nekem nem ment a matematika… − Jayleen habozott. − Mármint, ööö, amikor azt mondom, hogy matematika, akkor az algebrára gondolok. A geometria viszont jól ment. Úgy értem, ha el tudtam képzelni egy probléma megoldását, könnyen megbirkóztam vele. De ha a probléma elvont volt… azok a képletek… semmit sem jelentettek nekem.


    Kint az olvadó jég fölött szállt fel a köd. Jayleen folytatta:


    − Ezért, hogy jobb képet kapjak, elkezdtem a Föld modelljén jelölni azokat az irányokat, ahonnan a neutrínók érkeztek. A jelek a csillagos égbolt bizonyos területeiről érkeztek. A Jégkocka a Nagy Medve, a Kis Medve és a Sárkány csillagképből származó neutrínókat észlelte. Az ANTARES a Páva csillagképből, a Homestake a Kígyó csillagképből, a Kamiokande a Szűz és a Holló csillagképből érkező neutrínókat. Ennek ellenére nem találtam kizárólag egyetlen pontból érkező neutrínót. Kiválogattam az egymás után érkező részecskéket, összefüggést kerestem, de hiába. Sem időbeli, sem térbeli törvényszerűséget nem fedeztem fel. És aztán amikor a Föld-modellen néztem ezeket a vonalakat, hirtelen rájöttem, hogy ezt az irányok szerinti szóródást könnyen meg lehet magyarázni.


    Barrett a „könnyen” szó hallatán reagált:


    − Hogyan?


    − Amennyiben feltesszük, hogy a neutrínó forrása közelebb volt, nem feltétlenül a Földön, de… jelentősen közelebb hozzánk.


    Thelma megdörzsölte a szeme alatti táskákat.


    − Tegnap erről beszélgettünk olyan emberekkel, akik biztosan nem hülyébbek nálad.


    Jayleen kővé vált arccal aktiválta a tabletet, az asztalra tette és Thelma felé fordította.


    − Ezt próbálom elmagyarázni. Ha a forrás itt van − mutatott a kép bal oldalán lévő detektorra −, akkor nekünk csak úgy tűnik, mintha a neutrínók különböző pontokból érkeznének. Mi szokás szerint a forrást a távoli objektumok között keressük, de ez nem helyes, érti?


    Három évtized is eltelt azóta, hogy Thelma Barrettet utoljára megkérdezték, érti-e azt, amit mondtak neki – úgy nézett Jayleenre, mintha bokán akarná rúgni.

    − És szerinted, mi lehet ez a forrás?


    − Ahogy ön mondta tegnap: valami, amivel még sohasem találkoztunk.


    Thelma felsóhajtott. Átjárta a fáradtság. Nem volt ereje vitatkozni.


    − Több százezer ütközésről vannak adataink. Ha korlátozott számú mintát veszel belőlük, bármit bizonyíthatsz. − Az öregasszony ellökte magától a tabletet. − Ez egy téves pozitív eredmény, mivel a kiválasztott adatok látszólag alátámasztják a hipotézisedet, de olyan nagy adathalmazból választod ki őket, hogy valójában ez semmire sem utal.


    − Igen, de…


    − A beszélgetésnek vége.


    − Nem, nincs vége! Tudtam, hogy ez egy elég gyenge feltételezés, de azt is tudtam, hogy be tudom bizonyítani vagy meg tudom cáfolni. Ezért úgy döntöttem, hogy figyelmen kívül hagyom azt a tényt, hogy a neutrínók kaotikusan érkeznek, és megpróbáltam átlagolni az irányokat − az összes irányt, ami volt. Két tetszőleges neutrínóeseménnyel kezdtem. Vektoraik egy lapos szöget alkotnak, meghatároztam ennek a szögnek a felezővonalát, és egy vonallal jelöltem a diagramon. Ezután fogtam a következő eseményt, és meghatároztam a vektor és az imént rajzolt vonal felezővonalát. És így tovább. Következetesen olyan sok esemény között húztam felezőt, amennyit csak lehetett…


    − Tudom, hogy mi az a felezővonal, Honkala − szólt Thelma jeges hangon.


    − Oké − Jayleen érezte, hogy fogytán az ideje −, átlagoltam az adatokat minden olyan obszervatóriumra, amely észlelte a kitörést, és négy vonalat kaptam, amelyek mentén a neutrínók megérkeztek ezekhez a detektorokhoz. És tudja, mit találtam?


    Elhallgatott, azt várva, hogy Thelma megkérdezi, „Mit?”, de az idős nő még mindig a szendvicsét majszolta és nem nézett rá. A kínos szünet elhúzódott, Jayleen hevessége elpárolgott, halkan folytatta:


    − Maga szerint mennyi az esélye annak, hogy mind a négy detektor hamis pozitív eredményei egyetlen pontban keresztezik egymást?


    Eddig a pontig Thelma úgy viselkedett, mintha valahol máshol lenne, de az utolsó mondat mindent megváltoztatott. Az asszisztensére meredt, és Jayleen úgy érezte, még soha egyetlen tekintet sem hatolt így át rajta.


    − Ha szórakozol velem…


    Thelma nem fejezte be a mondatot. Jayleen megnyitotta a Föld képét és visszacsúsztatta elé a tabletet. Három, ebből a szögből látható detektor szaggatott vonalai hatoltak át a bolygón, és egyetlen pontban keresztezték egymást Afrika fölött.

    − Az összes vonal egy pontban keresztezi egymást.


    Thelma Barrett talán húsz másodpercig is csak bámult rá.


    Nem a képernyőn látható 3D-s modellre, nem, Jayleenre. És csak, amikor a lány megismételte: „Mind. Mindegyik.” − akkor nézett Thelma a képernyőre.


    Jayleen megfordította a modellt: a Kamiokande eltűnt, de megjelent a detektor a Homestake-ben.

    − Egy pont a Földön? − kérdezte Thelma.


    − Majdnem.


    − Hogyhogy „majdnem”?


    − Az Edward-tó felett. Több kilométeres magasságban a felszín felett. Uganda és az egykori Demokratikus Kongói Köztársaság határán. – Miután rájött, hogy sikerült letörölnie a nő arcáról az arrogáns kifejezést, Jayleen ragyogott. − A levegőben a tó felett valami „fellobbant”, és nagy energiájú neutrínókat szórt minden irányba.


    − De nem történt ott semmi. Az elmúlt nap során senki sem rögzített semmi rendkívülit.


    − Nem egészen. Tegnap lezuhant ott egy teherszállító repülőgép.


    Az idős asszony pillantása egyszerre volt alázatos és zavarodott. Jayleen élvezte a pillanatot.


    – És ez a katasztrófa… – Thelma megmozgatta az ajkát –, időben egybeesik a robbanással?


    – Nem – rázta a fejét Jayleen. − A gép négy órával később zuhant le.


    Thelma egy percig hallgatott, majd hümmögve felállt.


    − Cikket írunk. Én, Cudzsihara, Springfield. Meg néhány ingyenélő a CERN-től. És hát most már te is. Társszerző leszel − ujjával a tabletre bökött. − Leírod, amit az imént elmondtál.


    – Ö-ö-ö… – Jayleen úgy érezte, hogy mindjárt elájul. − Igen. Rendben. Mindent leírok.


    − A piszkozatnak péntek reggel az asztalomon kell lennie. Három bekezdés, nem több.


    – Péntek reggelre, három bekezdés − Jayleen bólogatott −, meglesz.


    Az idős asszony az ebédlő kijárata felé indult, de néhány lépés után megállt. Visszajött.


    − Csak eszedbe ne jusson a repülőről írni. Felejtsd el az egészet. Mi a cikket a Nature vagy a Science lapba küldjük, de ha te a hátunk mögött a kitörés és a repülőszerencsétlenség egybeeséséről fogsz hablatyolni, ígérem, hogy a következő cikkeid nem jutnak tovább a disinfopedia.org vagy a paranoiamagazine.com szemétoldalaknál. Megértettük egymást?


    Jayleen felállt.


    – Megértettem, dr. Barrett.


    Miután Thelma kiment az ajtón, Jayleen állt, két kezével a szék támlájára támaszkodva, és azt próbálta felfogni, hogy Thelma Barrett tényleg rákacsintott, vagy ezt csak ő, a bolond képzelte.

